PATVIRTINTA

Lietuvos Respublikos

švietimo, mokslo ir sporto ministro

2021 m. rugpjūčio 23 d. įsakymu Nr. V- 1518

(Lietuvos Respublikos

švietimo, mokslo ir sporto ministro

2022 m. gegužės18 d. įsakymo Nr. V-781 redakcija)

**LIETUVOS RESPUBLIKOS ŠVIETIMO, MOKSLO IR SPORTO MINISTERIJOS IR jos valdymo sričiai priskirtų įstaigų KORUPCIJOS PREVENCIJOS Politika**

**I SKYRIUS**

**BENDROSIOS NUOSTATOS**

1. Lietuvos Respublikos švietimo, mokslo ir sporto ministerijos ir jos valdymo sričiai priskirtų įstaigų korupcijos prevencijos politika (toliau – Korupcijos prevencijos politika) apibrėžia Lietuvos Respublikos švietimo, mokslo ir sporto ministerijos (toliau – Ministerija) ir įstaigų, kuriose Ministerija įgyvendina savininko ar dalininko teises ir pareigas (toliau – Ministerijos įstaigos), korupcijos prevencijos principus ir įsipareigojimus korupcijos prevencijos srityje bei nustato įgyvendinamas korupcijos prevencijos priemones, korupcijos prevencijos proceso organizavimą, korupcijos prevencijos priemonių įgyvendinimo koordinavimą bei kontrolę.

2. Korupcijos prevencijos politikos tikslas – užtikrinti, kad Ministerijoje ir Ministerijos įstaigose vykdoma veikla ir elgsena atitiktų teisės aktų reikalavimus, patikimumo, sąžiningumo, skaidrumo ir etikos principus.

3. Korupcijos prevencijos politikos nuostatomis turi vadovautis Ministerijos ir Ministerijos įstaigų darbuotojai. Visi santykiai su Ministerijos ir Ministerijos įstaigų partneriais (instituciniais, socialiniais, ekonominiais, visuomeniniais), aptarnaujamais asmenimis (fiziniais ir juridiniais), kitais viešojo ir privataus sektoriaus atstovais taip pat yra grindžiami Korupcijos prevencijos politikoje įtvirtintomis nuostatomis.

4. Korupcijos prevencijos politika parengta vadovaujantis Lietuvos Respublikos korupcijos prevencijos įstatymo (toliau – KPĮ), Lietuvos Respublikos viešųjų ir privačių interesų derinimo įstatymo (toliau – VIPIDĮ), Lietuvos Respublikos lobistinės veiklos įstatymo (toliau – LVĮ), Ekonominės bendradarbiavimo ir plėtros organizacijos (EBPO) parengtomis Valstybės valdomų įmonių valdymo gairių nuostatomis bei atsižvelgiant į Lietuvos Respublikos specialiųjų tyrimų tarnybos parengtą Antikorupcinės aplinkos viešajame sektoriuje kūrimo ir įgyvendinimo vadovą.

5. Korupcijos prevencijos politikoje vartojamos sąvokos suprantamos taip, kaip jos apibrėžtos anksčiau išvardytuose teisės aktuose ir dokumentuose bei Lietuvos Respublikos administracinių nusižengimų kodekse ir Lietuvos Respublikos baudžiamajame kodekse.

**II SKYRIUS**

**KORUPCIJOS NETOLERAVIMO PRINCIPAI IR NUOSTATOS**

6. Ministerija ir Ministerijos įstaigos siekia didinti visuomenės pasitikėjimą Ministerijos ir Ministerijos įstaigų vykdoma veikla ir netoleruoja jokių korupcijos pasireiškimo formų (interesų konflikto, kyšininkavimo, neetiško elgesio, nepotizmo, neteisėto atlygio, papirkimo, prekybos poveikiu, piktnaudžiavimo ar kitų korupcinio pobūdžio veikų, numatytų Lietuvos Respublikos baudžiamajame kodekse).

7. Ministerija ir Ministerijos įstaigos, formuodamos ir įgyvendindamos korupcijos prevencijos politiką, vadovaujasi šiais KPĮ nustatytais principais:

7.1. teisėtumo – korupcijai atsparios aplinkos kūrimo priemonės įgyvendinamos laikantis Lietuvos Respublikos Konstitucijos, įstatymų ir kitų teisės aktų reikalavimų bei užtikrinant pagrindinių, Lietuvos Respublikos Konstitucijoje apibrėžtų asmens teisių ir laisvių apsaugą;

7.2. visuotinumo – korupcijos prevencijos subjektai yra visi Ministerijos ir Ministerijos įstaigų darbuotojai;

7.3. sąveikos – korupcijai atsparios aplinkos kūrimo priemonių veiksmingumas užtikrinamas derinant visų korupcijos prevencijos subjektų veiksmus, keičiantis informacija ir teikiant vienas kitam kitokią pagalbą;

7.4. nuolatinumo – korupcijai atsparios aplinkos kūrimo priemonių veiksmingumas užtikrinamas nuolat tikrinant ir peržiūrint korupcijai atsparios aplinkos kūrimo priemonių įgyvendinimo rezultatus bei teikiant pasiūlymus dėl atitinkamų priemonių veiksmingumo didinimo atitinkamam subjektui, kuris pagal savo kompetenciją įgaliotas įgyvendinti tokius pasiūlymus;

7.5. proporcingos korupcijos prevencijos veiklos – korupcijos prevencijos veikla vykdoma atsižvelgiant į įstaigų dydį ir (ar) administracinius pajėgumus, o priemonės taikomos tik tos, kurios būtinos korupcijai atspariai aplinkai sukurti, siekiant kuo mažesnės administracinės naštos;

7.6. subsidiarumo – už korupcijos rizikos valdymą Ministerijos įstaigose pirmiausia atsakingos pačios Ministerijos įstaigos; Ministerijos įstaigai Ministerija siūlo korupcijai atsparios aplinkos kūrimo priemones ar pati jas įgyvendina tik tiek, kiek tai reikalinga korupcijos rizikai šioje įstaigoje veiksmingai suvaldyti;

7.7. skaidrumo – korupcijos prevencijos veikla turi būti vieša ir suprantama, atvira visuomenei;

7.8. asmens teisių apsaugos – korupcijos prevencijos veikla vykdoma užtikrinant teisinio reguliavimo tikrumą ir stabilumą, apsaugant asmenų teises ir teisėtus interesus, vadovaujantis asmens duomenų teisinės apsaugos reikalavimais;

7.9. įtraukimo – į korupcijos prevenciją įtraukiama pilietinė visuomenė; Ministerijoje ir Ministerijos įstaigose vykdomos priemonės, skirtos darbuotojų antikorupciniam sąmoningumui didinti, visuomenei informuoti apie antikorupcinės aplinkos kūrimą ir skatinti prisidėti prie jos kūrimo.

8. Ministerijoje ir Ministerijos įstaigose vadovaujamasi šiomis nuostatomis:

8.1. veikiama skaidriai ir viešai, užtikrinama, kad veikla ir tikslai būtų skaidrūs ir aiškiai deklaruojami, o pagrindiniai dokumentai būtų viešai prieinami interneto svetainėse, užtikrinant pakankamą informacijos atskleidimą;

8.2. vadovaujamasi valstybės ir visuomenės gerovės interesais, nepiktnaudžiaujama (veikimu arba neveikimu) suteiktomis teisėmis, pareigomis ir įgaliojimais, jos nenaudojamos savanaudiškais tikslais, ne tarnybos ar ne darbo interesais arba ne pagal įstatymus ar kitus teisės aktus, suteiktos teisės ir įgaliojimai neviršijami, nesavivaliaujama, netoleruojamas konformizmas, imamasi veiksmų, kad toks elgesys būtų nutrauktas, ir pranešama apie tai Ministerijos ir Ministerijos įstaigų vidaus teisės aktuose nustatyta tvarka;

8.3. nustatant darbuotojų darbo sąlygas, darbo krūvį, darbo užmokestį, skatinant, sudarant karjeros, kvalifikacijos tobulinimo galimybes, vadovaujamasi objektyvumo, skaidrumo, lygių galimybių nuostatomis;

8.4. netoleruojamas dokumentų klastojimas, tyčinis sugadinimas ar paslėpimas, sukčiavimas, turto pasisavinimas ar iššvaistymas, neteisėtas tarnybos paslapties atskleidimas ar pasinaudojimas ja, imamasi veiksmų, kad toks elgesys būtų nutrauktas, ir pranešama apie tai Ministerijos ir Ministerijos įstaigų vidaus teisės aktuose nustatyta tvarka;

8.5. netoleruojamas kyšininkavimas, prekyba poveikiu, papirkimas, kitos nusikalstamos veikos, imamasi veiksmų, kad toks elgesys būtų nutrauktas, ir pranešama apie tai Ministerijos ir Ministerijos įstaigų vidaus teisės aktuose nustatyta tvarka;

8.6. vengiama viešųjų ir privačių interesų konfliktų, kilus faktiniam ar galimam interesų konfliktui, apie tai informuojama Ministerijos ir Ministerijos įstaigų vidaus teisės aktuose nustatyta tvarka ir nusišalinama nuo bet kokių interesų konfliktą sukeliančių klausimų ar jų sprendimų rengimo, svarstymo ar priėmimo;

8.7. elgiamasi nepriekaištingai, nesudarant prielaidų manyti, kad toleruojamas neskaidrus ar šališkas elgesys, nepotizmas, kronizmas, klientizmas bei kiti tiesioginio pavaldumo ar kontrolės santykiai, sudarantys galimybes priimti palankius sprendimus tarp draugystės, giminystės ar šeiminiais santykiais susijusių darbuotojų;

8.8. už veiklą, susijusią su atliekamomis darbo funkcijomis, nepriimamos dovanos, išskyrus dovanas, Lietuvos Respublikos norminiuose teisės aktuose nustatytais atvejais gautas pagal tarptautinį protokolą ar tradicijas, pinigai, paslaugos, lengvatos, nuolaidos, o jeigu siūlomas, žadamas duoti, duodamas neteisėtas atlygis arba provokuojama jį priimti, aiškiai parodoma, kad toks elgesys netoleruojamas, tokie veiksmai nedelsiant nutraukiami, o tais atvejais, jeigu asmuo, neatsižvelgdamas į prieštaravimą, įspėjimą ar paaiškinimą, savo veiksmais padarė galimai korupcinio pobūdžio nusikalstamą veiką, apie tai informuoja Ministerijos ir Ministerijos įstaigų vidaus teisės aktuose nustatyta tvarka, kuri skelbiama Ministerijos ir Ministerijos įstaigų interneto svetainės skyriuose „Korupcijos prevencija“ ir „Pranešėjų apsauga“;

8.9. darbuotojai, įstaigų kolegialių valdymo institucijų (jeigu jos sudaromos) nariai, veiklos partneriai, interesantai ir kiti bendroje veikloje dalyvaujantys subjektai skatinami ir motyvuojami elgtis sąžiningai, pranešti apie korupciją bei apie kitus pažeidimus, užtikrinama pranešėjų apsauga ir pateiktos informacijos konfidencialumas;

8.10. siekiama, kad vidaus kontrolės sistema veiktų sklandžiai ir efektyviai, kad būtų užtikrintas strateginių ir kitų veiklos planų įgyvendinimas, sutartinių ir kitų įsipareigojimų tretiesiems asmenims laikymasis, apsaugotas turtas, kad rizikos būtų nustatomos prevenciškai, joms dar nepasireiškus, o prevencinės rizikų valdymo priemonės padėtų jų išvengti arba sumažinti iki priimtino lygio, kad būtų užtikrinamas informacijos ir ataskaitų patikimumas ir išsamumas;

8.11. sistemingai vertinamas vykdomos antikorupcinės veiklos efektyvumas, vertinant darbuotojų turimas žinias ir informaciją bei atsparumo korupcijai lygį, atsižvelgiant į turimus išteklius tobulinama antikorupcinė aplinka;

8.12. viešieji pirkimai vykdomi skaidriai, laikantis lygiateisiškumo, nediskriminavimo, abipusio pripažinimo, proporcingumo ir nešališkumo reikalavimų, racionaliai naudojant lėšas. Pirkimai atliekami ir tiekėjai atrenkami (laimėję pasiūlymai nustatomi) vadovaujantis šią sritį reglamentuojančių teisės aktų reikalavimais.

9. Patekę į situaciją, kuri gali turėti korupcinio pobūdžio rizikų, Ministerijos vadovai ir darbuotojai bei Ministerijos įstaigų vadovai ir darbuotojai (išskyrus atvejus, kai Ministerijos įstaiga turi pasitvirtinusi savo antikorupcinio elgesio kodeksą ar elgesio taisykles) turi elgtis taip, kaip yra rekomenduojama Pavyzdiniame veiksmų, patekus į situacijas, galinčias kelti korupcinio pobūdžio riziką, apraše (Korupcijos prevencijos politikos 5 priedas).

**III SKYRIUS**

**KORUPCIJOS PREVENCIJOS VEIKLOS SUBJEKTAI ir jų funkcijos**

10. Korupcijos prevencijos principų ir nuostatų įgyvendinimo politiką Ministerijoje ir Ministerijos valdymo sričiai priskirtose įstaigose pagal kompetenciją formuoja švietimo, mokslo ir sporto ministras (toliau – ministras).

11. Korupcijos prevencijos veikloje dalyvaujantys subjektai:

11.1. už korupcijai atsparios aplinkos kūrimą Ministerijoje bei Ministerijos įstaigose atsakingas subjektas – Ministerijos padalinys ir jo darbuotojai, kurių funkcijos yra korupcijai atsparios aplinkos kūrimas Ministerijoje ir / ar korupcijai atsparios aplinkos kūrimo Ministerijos įstaigose koordinavimas ir stebėsena;

11.2. Ministerijos įstaigų už korupcijai atsparios aplinkos kūrimą atsakingi subjektai: Ministerijos įstaigų darbuotojai arba padaliniai, kurių pagrindinė funkcija yra korupcijai atsparios aplinkos kūrimas Ministerijos įstaigose; Ministerijos įstaigų darbuotojai ir padaliniai, kurių pagrindinė funkcija nėra antikorupcinės aplinkos kūrimas Ministerijos įstaigose, bet Ministerijos įstaigos vadovo pavedimu kaip papildomas funkcijas atlieka KPĮ nustatytas už korupcijai atsparios aplinkos kūrimą atsakingo subjekto funkcijas (visas arba pavienes); Ministerijos įstaigose sudarytos nuolat veikiančios darbo grupės ar komisijos, kurioms Ministerijos įstaigos vadovo yra pavesta atlikti KPĮ nustatytas už korupcijai atsparios aplinkos kūrimą atsakingo subjekto funkcijas (visas arba pavienes);

11.3. ministro einamaisiais metais sudaryta (-os) darbo grupė (-ės) veiklos srities (-ių) antikorupcinei analizei ir vertinimui ir korupcijos pasireiškimo tikimybei nustatyti Ministerijoje ir / ar pasirinktoje (-ose) Ministerijos įstaigoje (-ose); Ministerijos įstaigų vadovų sudarytos darbo grupės veiklos srities (-ių) antikorupcinei analizei ir vertinimui bei korupcijos pasireiškimo tikimybei nustatyti jų vadovaujamose Ministerijos įstaigose (toliau – Antikorupcinės analizės darbo grupės);

11.4. Ministerijos ar Ministerijos įstaigų darbuotojai ar padaliniai, kurie pagal jų nuostatuose ar pareigybių aprašymuose nustatytą kompetenciją tiesiogiai neatlieka su korupcijos prevencija susijusių funkcijų, tačiau atskiru ministro pavedimu arba atitinkamai Ministerijos įstaigos vadovo pavedimu yra numatyti kaip vykdytojai, atsakingi už tam tikrų priemonių, skirtų kurti ar tobulinti antikorupcinę aplinką, įgyvendinimą.

12. Korupcijos prevencijos subjektų funkcijos:

12.1. už korupcijai atsparios aplinkos kūrimą Ministerijoje bei Ministerijos įstaigose atsakingas Ministerijos padalinys ir jo darbuotojai organizuoja ir koordinuoja Korupcijos prevencijos politikos 13 punkte nurodytų korupcijos prevencijos priemonių įgyvendinimą Ministerijoje bei vykdo minėtų korupcijos prevencijos priemonių įgyvendinimo koordinavimą ir stebėseną Ministerijos įstaigose;

12.2. Ministerijos įstaigų vadovai arba jų paskirti už korupcijai atsparios aplinkos kūrimą Ministerijos įstaigose atsakingi subjektai, nurodyti Korupcijos prevencijos politikos 11.2 papunktyje, organizuoja ir koordinuoja Korupcijos prevencijos politikos 13 punkte nurodytų ir kitų Ministerijos įstaigų nustatytų korupcijos prevencijos priemonių įgyvendinimą Ministerijos įstaigose ir apie jų įgyvendinimą informuoja Ministeriją;

12.3. Ministerijos Antikorupcinės analizės darbo grupė (-ės) atlieka Korupcijos prevencijos politikos 26.1.1, 26.1.2, 26.2.1 papunkčiuose nustatytas funkcijas, Ministerijos įstaigų Antikorupcinės analizės darbo grupė (-ės) – Korupcijos prevencijos politikos 26.1.1, 26.1.2, 26.2.2 papunkčiuose nustatytas funkcijas;

12.4. Ministerijos ir Ministerijos įstaigų darbuotojai ar padaliniai atsako už Ministerijos ar Ministerijos įstaigų korupcijos prevencijos veiksmų planuose numatytų priemonių įgyvendinimą, jeigu Ministerijos ar Ministerijos įstaigų korupcijos prevencijos veiksmų planuose yra nurodyti kaip atsakingi priemonių vykdytojai.

**IV SKYRIUS**

**KORUPCIJOS PREVENCIJOS PRIEMONĖS**

13. Ministerijoje ir Ministerijos įstaigose taikomos šios korupcijos prevencijos priemonės:

13.1. korupcijos prevencijos priemonių veiksmų planų sudarymas, vykdymo koordinavimas ir kontrolė;

13.2. korupcijos pasireiškimo tikimybės nustatymas;

13.3. teisės aktų projektų antikorupcinis vertinimas (jeigu įstaiga yra viešojo administravimo subjektas, dalyvauja teisėkūroje);

13.4. kreipimasis dėl informacijos apie asmenį, siekiantį eiti arba einantį atitinkamas pareigas Ministerijoje ar Ministerijos įstaigoje, pateikimo;

13.5. pranešimas apie korupcinio pobūdžio nusikalstamas veikas;

13.6. atsparumo korupcijai lygio nustatymas;

13.7. antikorupcinio elgesio standartų diegimas;

13.8. kitos korupcijos prevencijos priemonės (darbuotojų viešųjų ir privačių interesų deklaravimo administravimas bei kontrolė; lobistų darytos įtakos deklaravimas; pagal tarptautinį protokolą, tradicijas gautų dovanų vertinimas, registravimas ir apskaita; neteisėto atlygio davimo ar siūlymo fakto įstaigoje fiksavimo politikos įgyvendinimas ir kt.).

**V SKYRIUS**

**KORUPCIJOS PREVENCIJOS VEIKSMŲ PLANŲ RENGIMAS, VYKDYMO KOORDINAVIMAS IR KONTROLĖ**

14. Ministerija rengia korupcijos prevencijos veiksmų planą, kuris apima Ministerijos valdymo ir Ministerijos įstaigų veiklos sritis. Ministerijos korupcijos prevencijos veiksmų planas rengiamas vadovaujantis KPĮ 7 straipsniu, nacionaliniais strateginio lygmens ir programavimo lygmens korupcijos prevencijos planavimo dokumentais, Lietuvos Respublikos strateginio valdymo įstatymu ir atsižvelgiant į atliktus korupcijos pasireiškimo tikimybės bei atsparumo korupcijai lygio vertinimus. Ministerijos korupcijos prevencijos veiksmų planą tvirtina ministras.

15. Ministerijos korupcijos prevencijos veiksmų plano priemonės taikomos Ministerijai ir Ministerijos įstaigoms, atliekant įstatymuose ir kituose teisės aktuose nustatytas funkcijas ir įgyvendinant valstybės politiką ministrui pavestose valdymo srityse. Į Ministerijos korupcijos prevencijos veiksmų planą įtraukiamos nacionaliniuose strateginio lygmens ir programavimo lygmens planavimo dokumentuose numatytos korupcijos prevencijos priemonės, už kurių įgyvendinimą yra atsakinga Ministerija ir Ministerijos įstaigos.

16. Ministerijos įstaigų vadovų sprendimu Ministerijos įstaigos rengia korupcijos prevencijos veiksmų planus. Į Ministerijos įstaigų korupcijos prevencijos veiksmų planus gali būti įtrauktos priemonės, numatytos antikorupcinei aplinkai tobulinti atsižvelgiant į atlikto korupcijos pasireiškimo tikimybės bei atsparumo korupcijai lygio vertinimo rezultatus. Ministerija, atsižvelgdama į konkrečioje Ministerijos įstaigoje atlikto korupcijos pasireiškimo tikimybės bei atsparumo korupcijai lygio vertinimo rezultatus, gali rekomenduoti Ministerijos įstaigai parengti korupcijos prevencijos veiksmų planą. Ministerijos įstaigos į savo korupcijos prevencijos veiksmų planus taip pat įtraukia Ministerijos korupcijos prevencijos veiksmų plano priemones, skirtas konkrečioms Ministerijos įstaigoms arba skirtas antikorupcinei aplinkai tobulinti visose Ministerijos įstaigose. Ministerijos įstaigų korupcijos prevencijos veiksmų planus tvirtina ir už jų įgyvendinimą atsako Ministerijos įstaigų vadovai.

17. Ministerija ir Ministerijos įstaigos savo interneto svetainės skyriuje „Korupcijos prevencija“ skelbia savo korupcijos prevencijos veiksmų planus ir informaciją apie juose numatytų priemonių įgyvendinimą. Informacija apie Ministerijos ir Ministerijos įstaigų korupcijos prevencijos veiksmų planų įgyvendinimą interneto svetainėse atnaujinama per 30 kalendorinių dienų nuo kiekvieno pusmečio pabaigos. Ministerijos ir Ministerijos įstaigų korupcijos prevencijos veiksmų planų vykdymo stebėseną atlieka Ministerijos administracijos padalinys, atsakingas už korupcijai atsparios aplinkos kūrimą. Per 30 kalendorinių dienų nuo kiekvieno pusmečio pabaigos Ministerijos administracijos padaliniai ir Ministerijos įstaigos, atsakingos už Ministerijos korupcijos prevencijos veiksmų plano priemonių įgyvendinimą, elektroniniu paštu už korupcijai atsparios aplinkos kūrimą atsakingam Ministerijos padaliniui pateikia informaciją (Korupcijos prevencijos politikos 3 priedas), kokie veiksmai buvo atlikti ir kokie rezultatai pasiekti, įgyvendinant Ministerijos korupcijos prevencijos veiksmų plane numatytas priemones. Jeigu korupcijos prevencijos priemonės yra įrašytos į nacionalinius strateginio lygmens ar programavimo lygmens planavimo dokumentus, už jų įgyvendinimą atsakingi Ministerijos administracijos padaliniai ir Ministerijos įstaigos elektroniniu paštu pateikia informaciją (Korupcijos prevencijos politikos 3 priedas) apie minėtų priemonių įgyvendinimą už korupcijai atsparios aplinkos kūrimą atsakingam Ministerijos padaliniui per 30 kalendorinių dienų nuo kiekvieno ketvirčio pabaigos.

**VI SKYRIUS**

**KORUPCIJOS PASIREIŠKIMO TIKIMYBĖS NUSTATYMAS**

18. Ministerijoje korupcijos pasireiškimo tikimybės nustatymas atliekamas ministro sprendimu ir įforminamas ministro įsakymu. Ministerijos įstaigose korupcijos pasireiškimo tikimybės nustatymas atliekamas šių įstaigų vadovų sprendimu ir įforminamas Ministerijos įstaigų vadovų įsakymais. Ministro sprendimu Ministerija gali atlikti korupcijos pasireiškimo tikimybės nustatymą pasirinktoje Ministerijos įstaigoje. Ministerijos įstaigoje Ministerijos atliekamas korupcijos pasireiškimo tikimybės nustatymas įforminamas ministro įsakymu.

19. Ministerijos administracijos padaliniai ir Ministerijos įstaigos antikorupciniu požiūriu stebi, vertina vykdomą veiklą, kaupia ir sistemina informaciją apie galimus korupcijos rizikos veiksnius.

20. Už korupcijai atsparios aplinkos kūrimą Ministerijoje ir Ministerijos įstaigose atsakingi subjektai pagal savo kompetenciją:

20.1. kreipiasi į Ministerijos administracijos padalinių ir Ministerijos įstaigų vadovus, prašydami pateikti informaciją apie Ministerijos administracijos padalinių ir Ministerijos įstaigų veikloje galimas korupcijos grėsmes bei pasiūlymus, kokiose veiklos srityse einamaisiais metais tikslinga atlikti korupcijos pasireiškimo tikimybės nustatymą;

20.2. pagal Ministerijos administracijos padalinių ir Ministerijos įstaigų pateiktą informaciją ir pasiūlymus parengia Ministerijos ir Ministerijos įstaigų veiklos sričių, kuriose yra korupcijos pasireiškimo tikimybė, sąrašus (toliau – Sąrašai) bei ministro įsakymo dėl Ministerijos ir Ministerijos įstaigų veiklos sričių, kuriose einamaisiais metais Ministerija atliks korupcijos pasireiškimo tikimybės vertinimą, projektą (toliau – Įsakymo projektas). Sąrašai ir Įsakymo projektas pateikiami ministrui.

21. Ministras, įvertinęs pateiktus Sąrašus ir Įsakymo projektą (jame pateiktą veiklos sričių, kuriose einamaisiais metais tikslinga atlikti korupcijos pasireiškimo tikimybės nustatymą, sąrašą), priima sprendimą dėl korupcijos pasireiškimo tikimybės nustatymo Įsakymo projekte nurodytose Ministerijos ir Ministerijos įstaigų veiklos srityse ir Įsakymo projektą pasirašo arba grąžina papildyti ar patikslinti. Su ministro įsakymu, kuriuo patvirtintos Ministerijos ir Ministerijos įstaigų veiklos sritys, kuriose einamaisiais metais Ministerija atliks korupcijos pasireiškimo tikimybės nustatymą, supažindinami atitinkamai Ministerijos administracijos padalinių, vykdančių veiklą numatytose vertinti srityse, vadovai ir Ministerijos įstaigų, kuriose Ministerija numato atlikti korupcijos pasireiškimo tikimybės vertinimą, vadovai, elektroniniu paštu jiems išsiunčiant minėtą ministro įsakymą.

22. Ministerijos įstaigų vadovai, savo iniciatyva nusprendę jų vadovaujamose įstaigose atlikti korupcijos pasireiškimo tikimybės vertinimą (jeigu Ministerija einamaisiais metais nenumatė atlikti korupcijos pasireiškimo tikimybės vertinimo tose Ministerijos įstaigose), įsakymais patvirtina įstaigų veiklos sritis, kuriose einamaisiais metais jie atliks korupcijos pasireiškimo tikimybės vertinimą ir raštu apie savo sprendimus informuoja Ministeriją, atsiųsdami įsakymų kopijas.

23. Ministrui įsakymu patvirtinus veiklos sritį (-is), kurioje (-iose) einamaisiais metais Ministerija atliks korupcijos pasireiškimo tikimybę Ministerijoje ir / ar pasirinktose Ministerijos įstaigose, ministras paveda atlikti korupcijos pasireiškimo tikimybės vertinimą už korupcijai atsparios aplinkos kūrimą Ministerijoje atsakingam Ministerijos padaliniui arba tam sudaro Antikorupcinės analizės darbo grupes Ministerijos ir / ar pasirinktų Ministerijos įstaigų veiklos sričių antikorupcinei analizei ir vertinimui atlikti bei korupcijos pasireiškimo tikimybei nustatyti.

24. Ministerijos įstaigų vadovams savo iniciatyva nusprendus jų vadovaujamose įstaigose atlikti korupcijos pasireiškimo tikimybės vertinimą (jeigu Ministerija einamaisiais metais nenumatė atlikti korupcijos pasireiškimo tikimybės vertinimo tose Ministerijos įstaigose), jie paveda atlikti korupcijos pasireiškimo tikimybės vertinimą už korupcijai atsparios aplinkos kūrimą atsakingiems Ministerijos įstaigų darbuotojams arba tam Ministerijos įstaigose sudaro Antikorupcinės analizės darbo grupes veiklos sričių antikorupcinei analizei ir vertinimui atlikti bei korupcijos pasireiškimo tikimybei nustatyti.

25. Jeigu korupcijos pasireiškimo tikimybei vertinti sudaromos Antikorupcinės analizės darbo grupės, kiekvienai Ministerijoje ar Ministerijos įstaigoje analizuojamai veiklos sričiai gali būti sudaroma atskira Antikorupcinės analizės darbo grupė. Darbo grupių nariais rekomenduojama skirti kompetentingus specialistus, išmanančius analizuojamas veiklos sritis ir (arba) atsakingus už jas.

26. Veiklos srities (-ių) antikorupcinės analizės ir vertinimo bei korupcijos pasireiškimo tikimybės nustatymo etapai ir priemonės:

26.1. I etapas – veiklos srities (-ių) analizavimo ir vertinimo klausimyno (toliau – klausimynas) parengimas ir pildymas:

26.1.1. už korupcijai atsparios aplinkos kūrimą atsakingi Ministerijos ar Ministerijos įstaigų darbuotojai, kuriems pavesta atlikti korupcijos pasireiškimo tikimybės vertinimą, arba Antikorupcinės analizės darbo grupės parengia klausimynus kiekvienai analizuojamai veiklos sričiai. Klausimynai rengiami vadovaujantis Korupcijos pasireiškimo tikimybės nustatymo ir jo atlikimo tvarkos rekomendacijose, patvirtintose Lietuvos Respublikos specialiųjų tyrimų tarnybos direktoriaus 2021 m. lapkričio 30 d. įsakymu Nr. 2-246 „Dėl Korupcijos pasireiškimo tikimybės nustatymo ir jo atlikimo tvarkos rekomendacijų patvirtinimo“, pateiktais klausimais, juos pritaikant konkrečiai analizuojamos veiklos srities specifikai;

26.1.2. parengti klausimynai pateikiami pildyti veiklą numatytose vertinti srityse vykdantiems padaliniams ar darbuotojams;

26.2. II etapas – veiklos srities antikorupcinė analizė ir vertinimas, veiklos srities vertinimo aprašymas:

26.2.1. jeigu veiklos srities (-ių) antikorupcinę analizę ir vertinimą Ministerijoje ar Ministerijos įstaigoje (-se) atlieka už korupcijai atsparios aplinkos kūrimą atsakingas Ministerijos padalinys arba ministro sudaryta (-os) Antikorupcinės analizės darbo grupė (-ės):

26.2.1.1. išanalizavus vertinamą (-as) sritį (-is) Ministerijoje ir / ar Ministerijos įstaigoje (-se) reglamentuojančius vidaus dokumentus, procesus, informaciją, gautą iš veiklą vykdančių padalinių, užpildžiusių klausimyną, už korupcijai atsparios aplinkos kūrimą atsakingas Ministerijos padalinys arba sudaryta Antikorupcinės analizės darbo grupė (-ės) parengia atskirą kiekvienos veiklos srities vertinimo aprašymą pagal Korupcijos prevencijos politikos 1 priedą. Jeigu veiklos srities (-ių) antikorupcinę analizę ir vertinimą Ministerijoje ar Ministerijos įstaigose atlieka ministro sudaryta (-os) Antikorupcinės analizės darbo grupė (-ės), jos (jų) parengtas (-i) Ministerijos veiklos srities (-ių) vertinimo aprašymas (-ai) (PDF ir „Word“formatais) ir Ministerijos įstaigos veiklos srities (-ių) vertinimo aprašymas (-ai) (PDF ir „Word“formatais) ne vėliau kaip iki einamųjų metų lapkričio 1 dienos elektroniniu paštu pateikiamas (-i) už korupcijai atsparios aplinkos kūrimą atsakingam Ministerijos padaliniui;

26.2.1.2. už korupcijai atsparios aplinkos kūrimą atsakingas Ministerijos padalinys, remdamasis Ministerijos veiklos srities (-ių) vertinimo aprašymo (-ų) duomenimis ir Ministerijos įstaigos veiklos srities (-ių) vertinimo aprašymo (-ų) duomenimis, parengia išvados dėl korupcijos pasireiškimo tikimybės vertintoje (-ose) Ministerijos veiklos srityje (-yse) projektą (toliau – Ministerijos išvados projektas) ir išvados dėl korupcijos pasireiškimo tikimybės vertintoje (-ose) Ministerijos įstaigos (-ų) veiklos srityje (-yse) projektą (toliau – Išvados dėl Ministerijos įstaigos projektas). Ministerijos išvados projektas ir Išvados dėl Ministerijos įstaigos projektas pateikiamas ministrui;

26.2.1.3. susipažinęs su Ministerijos išvados projektu ir / ar su Išvados dėl Ministerijos įstaigos projektu, ministras jį pasirašo arba grąžina papildyti ar patikslinti jį už antikorupcinės aplinkos kūrimą atsakingam Ministerijos padaliniui. Ministro pasirašytoje Ministerijos išvadoje siūlomos korupcijos rizikos ir jos veiksnių (jeigu jie nustatyti) pašalinimo ar mažinimo priemonės įtraukiamos į Ministerijos korupcijos prevencijos veiksmų planą. Ministro pasirašytoje Išvadoje dėl Ministerijos įstaigos siūlomos korupcijos rizikos ir jos veiksnių (jeigu jie nustatyti) pašalinimo ar mažinimo priemonės įtraukiamos į Ministerijos ir siūlomos įtraukti į vertintos Ministerijos įstaigos korupcijos prevencijos veiksmų planus;

26.2.1.4. per 30 kalendorinių dienų nuo kiekvieno pusmečio pabaigos, Ministerijos administracijos padaliniai ir asmenys, atsakingi už į Ministerijos korupcijos prevencijos veiksmų planą įtrauktų Ministerijos išvadoje ir Išvadoje dėl Ministerijos įstaigos numatytų korupcijos rizikos ir jos veiksnių (jeigu jie nustatyti) pašalinimo ar mažinimo priemonių įgyvendinimą, už korupcijai atsparios aplinkos kūrimą atsakingam Ministerijos padaliniui elektroniniu paštu pateikia informaciją (Korupcijos prevencijos politikos 3 priedas), kokie veiksmai buvo atlikti ir kokie rezultatai pasiekti mažinant korupcijos riziką ir (ar) šalinant jos veiksnius. Pasibaigus kiekvieniems kalendoriniams metams, už korupcijai atsparios aplinkos kūrimą atsakingas Ministerijos padalinys parengia informaciją, kokie veiksmai buvo atlikti ir kokie rezultatai pasiekti įgyvendinant Ministerijos išvadoje ir Išvadoje dėl Ministerijos įstaigos numatytų korupcijos rizikos ir jos veiksnių (jeigu jie nustatyti) pasiūlytas korupcijos rizikos pašalinimo ar mažinimo priemones, ir ją paskelbia Ministerijos interneto svetainės skyriuje „Korupcijos prevencija“;

26.2.2. jeigu veiklos srities (-ių) antikorupcinę analizę ir vertinimą Ministerijos įstaigose atlieka už korupcijai atsparios aplinkos kūrimą atsakingi Ministerijos įstaigų darbuotojai arba Ministerijos įstaigų vadovų sudarytos Antikorupcinės analizės darbo grupės:

26.2.2.1. išanalizavus Ministerijos įstaigose vertinamą (-as) sritį (-is) reglamentuojančius vidaus dokumentus, procesus, informaciją, gautą iš veiklą vykdančių padalinių, užpildžiusių klausimyną, už korupcijai atsparios aplinkos kūrimą atsakingi Ministerijos įstaigų darbuotojai arba Antikorupcinės analizės darbo grupės pagal Korupcijos prevencijos politikos 2 priede pateiktą Veiklos srities vertinimo aprašymo formą parengia išvados (-ų) projektą (-us) dėl korupcijos pasireiškimo tikimybės vertintoje (-ose) Ministerijos įstaigų veiklos srityje (-yse) (toliau –Ministerijos įstaigų parengti išvadų projektai) ir pateikia juos Ministerijos įstaigų vadovams;

26.2.2.2. Ministerijos įstaigų parengtus išvadų projektus Ministerijos įstaigų vadovai pasirašo arba grąžina juos rengėjams papildyti ar patikslinti. Pasirašytos Ministerijos įstaigų parengtos išvados ne vėliau kaip per 10 darbo dienų nuo jų pasirašymo dienos pateikiamos Ministerijai PDF ir „Word“ formatu elektroninio pašto adresu [smmin@smsm.lt](mailto:smmin@smsm.lt);

26.2.2.3. Ministerijos įstaigų vadovų pasirašytose Ministerijos įstaigų parengtose išvadose siūlomos korupcijos rizikos ir jos veiksnių (jeigu jie nustatyti) pašalinimo ar mažinimo priemonės įtraukiamos į tų Ministerijos įstaigų korupcijos prevencijos veiksmų planus;

26.2.2.4. ne vėliau kaip po vienų metų nuo sprendimų dėl korupcijos rizikos ir jos veiksnių (jeigu jie nustatyti) pašalinimo ar mažinimo priemonių priėmimo dienos Ministerijos įstaigų interneto svetainės skyriuje „Korupcijos prevencija“ paskelbiama, kokie veiksmai buvo atlikti ir kokie rezultatai pasiekti mažinant korupcijos riziką ir (ar) šalinant jos veiksnius;

26.2.2.5. jeigu Ministerijos įstaigų įgyvendinamos korupcijos rizikos ir jos veiksnių (jeigu jie nustatyti) pašalinimo ar mažinimo priemonės yra įtrauktos į Ministerijos korupcijos prevencijos veiksmų planą, tokios Ministerijos įstaigos per 30 kalendorinių dienų nuo kiekvieno pusmečio pabaigos elektroniniu paštu už korupcijai atsparios aplinkos kūrimą atsakingam Ministerijos padaliniui pateikia informaciją (Korupcijos prevencijos politikos 3 priedas) apie numatytų priemonių įgyvendinimą.

**VII SKYRIUS**

**TEISĖS AKTŲ PROJEKTŲ ANTIKORUPCINIS VERTINIMAS**

27. Rengiant teisės aktą, reglamentuojantį KPĮ 8 straipsnio 1 dalyje nurodytus visuomeninius santykius, Teisės aktų projektų antikorupcinio vertinimo taisyklėse, patvirtintose Lietuvos Respublikos Vyriausybės 2014 m. kovo 12 d. nutarimu Nr. 243 „Dėl Teisės aktų projektų antikorupcinio vertinimo taisyklių patvirtinimo“ (toliau – Taisyklės), nustatyta tvarka atliekamas teisės akto projekto (toliau – Projektas) antikorupcinis vertinimas ir parengiama Taisyklėse nustatytos formos teisės akto projekto antikorupcinio vertinimo pažyma (toliau – Pažyma). Antikorupcinį Projekto vertinimą atlieka ir Pažymą parengia už korupcijai atsparios aplinkos kūrimą Ministerijoje atsakingas padalinys.

28. Padalinio, pagal kompetenciją atsakingo už Projekto parengimą, vadovas privalo užtikrinti, kad teisės aktų, kuriais numatoma reglamentuoti KPĮ 8 straipsnio 1 dalyje nurodytus visuomeninius santykius, projektai būtų pateikiami antikorupciniam vertinimui. Jeigu padalinio, pagal kompetenciją atsakingo už Projekto parengimą, vadovas nėra tikras, kad rengiamu teisės aktu bus reglamentuojami KPĮ 8 straipsnio 1 dalyje nustatyti visuomeniniai santykiai, jis elektroniniu paštu kreipiasi į už korupcijai atsparios aplinkos kūrimą Ministerijoje atsakingo padalinio vadovą, atsiųsdamas jam Projektą ir prašydamas pateikti nuomonę, ar Projekto antikorupcinis vertinimas turi būti atliktas privalomai.

29. Projektą antikorupciniam vertinimui elektroniniu paštu už korupcijai atsparios aplinkos kūrimą Ministerijoje atsakingo padalinio vadovui pateikia jį parengusio Ministerijos padalinio vadovas (toliau – Projekto rengėjas). Projektas teikiamas antikorupciniam vertinimui, kai Projekto rengėjas suderina jį su kitais reikiamais Ministerijos administracijos padaliniais, darbuotojais ar įstaigomis (kai jį vizuoja Ministerijos administracijos padalinių vadovai ir (ar) darbuotojai, su kuriais Projektas buvo derintas).

30. Projektas antikorupciniam vertinimui teikiamas ne vėliau kaip prieš 10 darbo dienų, skaičiuojant iki jo pateikimo pasirašyti ministrui arba išsiuntimo kitam pagal kompetenciją jį priimančiam subjektui dienos. Kai kitam pagal kompetenciją teisės aktą priimančiam subjektui siunčiamas Projektas dėl nenumatytų aplinkybių turi būti priimtas nedelsiant, ministro ar jo įgalioto asmens sprendimu Projektas antikorupciniam vertinimui gali būti pateiktas ne vėliau kaip prieš 5 darbo dienas, skaičiuojant iki galimo vėliausio jo pateikimo kitam pagal kompetenciją jį priimančiam subjektui termino paskutinės dienos.

31. Už korupcijai atsparios aplinkos kūrimą Ministerijoje atsakingo padalinio vadovas Projekto antikorupcinį vertinimą paveda atlikti savo padalinio darbuotojui (toliau – Projekto vertintojas). Projekto antikorupcinis vertinimas, atsižvelgiant į Projekto teisinio reguliavimo sudėtingumą bei apimtį, atliekamas ne trumpiau kaip per 5 darbo dienas ir ne ilgiau kaip per 10 darbo dienų (skaičiuojant nuo Projekto pateikimo elektroniniu paštu antikorupciniam vertinimui atlikti dienos). Jeigu dėl nenumatytų aplinkybių teisės aktas turi būti priimtas nedelsiant, jis nėra didelės apimties ir yra nesudėtingas (nenustato naujo teisinio reguliavimo ar iš esmės jo nekeičia), ministro ar jo įgalioto asmens sprendimu Projekto antikorupciniam vertinimui atlikti gali būti nustatytas ne ilgesnis negu 3 darbo dienų terminas.

32. Projekto vertintojas, atlikęs Projekto antikorupcinį vertinimą ir nenustatęs Projekto trūkumų, galinčių sudaryti prielaidas korupcijai, parengia Pažymą, ją įkelia į Dokumentų valdymo sistemą (toliau – DVS), pasirašo, DVS atlieka veiksmus, kad Projekto rengėjas ir Projektą pasirašantis asmuo turėtų galimybę susipažinti su Pažyma (Projekto rengėją ir Projektą pasirašančius asmenis DVS nurodo kaip Pažymos skaitytojus), pateikia Pažymą registruoti. Po to, kai Pažyma užregistruojama DVS tam skirtame dokumentų registre, Projekto vertintojas apie tai elektroniniu paštu informuoja Projekto rengėją.

33. Jeigu Projekto vertintojas nustato Projekto trūkumų, galinčių sudaryti prielaidas korupcijai, jis Pažymos projektą su pastabomis elektroniniu paštu nusiunčia Projekto rengėjui. Projekto rengėjas patikslina Projektą pagal Projekto vertintojo pastabas ir pasiūlymus ir (arba) atitinkamoje Pažymos skiltyje pateikia savo argumentus dėl Projekto vertintojo pateiktų pastabų ir pasiūlymų, su kuriais nesutinka. Pažymą ir patikslintą Projektą (jei buvo patikslintas) Projekto rengėjas elektroniniu paštu nusiunčia Projekto vertintojui.

34. Projekto vertintojas atitinkamoje Pažymos skiltyje pažymi, ar Projekto rengėjo pataisų pakanka korupcijos atsiradimo rizikai mažinti, Pažymos bendrojoje dalyje nurodo tuos kriterijus, dėl kurių, jo nuomone, Projekto rengėjo padaryti pataisymai ar pateikti argumentai yra nepakankami korupcijos atsiradimo rizikai mažinti, Pažymą įkelia į DVS, ją pasirašo, pateikia pasirašyti Projekto rengėjui. Po to, kai Pažyma užregistruojama DVS tam skirtame dokumentų registre, Projekto vertintojas apie tai elektroniniu paštu informuoja Projekto rengėją.

35. Projektus, kuriems buvo atliktas antikorupcinis vertinimas, vizuoja už korupcijai atsparios aplinkos kūrimą Ministerijoje atsakingo padalinio vadovas ir Projekto vertintojas. Jeigu Projekto rengėjo padarytų pataisymų ar pateiktų argumentų, Projekto vertintojo nuomone, nepakanka korupcijos atsiradimo rizikai mažinti, apie tai jis nurodo vizuodamas Projektą (skiltyje „Komentarai“) ir Korupcijos prevencijos politikos 32 punkte nustatyta tvarka pasirašytą ir užregistruotą Pažymą pateikia teisės aktą pasirašančiam asmeniui, kuris priima sprendimą dėl Projekto pasirašymo (arba dėl Projekto pateikimo kitam teisės aktą turinčiam priimti subjektui, kai teisės aktą pagal kompetenciją priima ne Ministerija) arba grąžinimo Projekto rengėjui jį tobulinti.

36. Jeigu Projektas teikiamas kitam pagal kompetenciją teisės aktą turinčiam priimti subjektui, Pažymą turi vizuoti ministras ar jo įgaliotas asmuo, ji pridedama kaip Projekto lydimasis dokumentas. Pažymą vizuoti ministrui pateikia Projekto vertintojas.

37. Užregistruotą Pažymą per vieną darbo dieną Projekto vertintojas paskelbia Lietuvos Respublikos Seimo teisės aktų informacinėje sistemoje.

**VIII SKYRIUS**

**INFORMACIJOS APIE ASMENĮ, SIEKIANTĮ EITI ARBA EINANTĮ PAREIGAS MINISTERIJOJE AR MINISTERIJOS ĮSTAIGOSE, PATEIKIMAS**

38. Ministras įsakymu tvirtina pareigybių, į kurias skiriant kreipiamasi į Specialiųjų tyrimų tarnybą dėl informacijos apie asmenį pateikimo, sąrašą. Informaciją apie asmenį, siekiantį eiti arba einantį pareigas Ministerijoje ir vadovo pareigas Ministerijos įstaigose, į pareigas asmenį skiriančiam subjektui teikia Ministerijos administracijos padalinio, atsakingo už personalo valdymą, įgaliotas specialistas KPĮ III skyriujenustatyta tvarka.

39. Ministerijos įstaigų vadovai įsakymais tvirtina pareigybių, į kurias skiriant Ministerijos įstaigose kreipiamasi į Specialiųjų tyrimų tarnybą dėl informacijos apie asmenį pateikimo, sąrašus. Į šiuos pareigybių sąrašus įtraukiamos Ministerijos įstaigos vadovo pavaduotojo, Ministerijos įstaigos padalinio vadovo, Ministerijos įstaigos padalinio vadovo pavaduotojo pareigybės, taip pat Ministerijos įstaigos vadovo sprendimu – kitos darbuotojų pareigybės. Priimant asmenį į minėtame pareigybių sąraše nurodytas pareigas, Ministerijos įstaigų vadovai ar jų įgalioti asmenys KPĮ III skyriujenustatyta tvarka kreipiasi į Specialiųjų tyrimų tarnybą dėl informacijos apie priimamą asmenį pateikimo.

40. Pareigybių, į kurias skiriant kreipiamasi į Specialiųjų tyrimų tarnybą dėl informacijos apie asmenį pateikimo, sąrašai skelbiami Ministerijos ir Ministerijos įstaigų interneto svetainės skyriuje „Korupcijos prevencija“.

**IX SKYRIUS**

**INFORMACIJOS PATEIKIMAS VALSTYBĖS TARNAUTOJŲ IR JURIDINIŲ ASMENŲ REGISTRAMS**

41. Informaciją Valstybės tarnautojų ir Juridinių asmenų registrams apie asmenis, dirbančius Ministerijoje ir Ministerijos įstaigose, teikia Ministerijos administracijos padalinio, atsakingo už personalo valdymą, įgaliotas specialistas.

**X SKYRIUS**

**ATSPARUMO KORUPCIJAI LYGIO NUSTATYMAS**

42. Ministerijoje ir Ministerijos įstaigose pagal metodiką, kurią tvirtina Lietuvos Respublikos Vyriausybė, nustatomas atsparumo korupcijai lygis. Nustatant atsparumo korupcijai lygį, vertinama, kiek ir kokių korupcijai atsparios aplinkos kūrimo priemonių yra įdiegta, taip pat vertinama šių priemonių įdiegimo kokybė ir praktinis pritaikomumas bei jas taikant pasiekti rezultatai.

43. Ministerija ir Ministerijos įstaigos pačios atlieka savo atsparumo korupcijai lygio nustatymą. Ministro sprendimu Ministerija gali atlikti atsparumo korupcijai lygio nustatymą Ministerijos įstaigose. Atsparumo korupcijai lygio nustatymo rezultatai skelbiami Ministerijos ir Ministerijos įstaigų interneto svetainės skyriuje „Korupcijos prevencija“.

**XI SKYRIUS**

**ANTIKORUPCINIO ELGESIO STANDARTŲ DIEGIMAS, ANTIKORUPCINIO SĄMONINGUMO DIDINIMAS**

44. Antikorupcinė politika formuojama ir įgyvendinama įtraukiant visus darbuotojus Ministerijoje ir Ministerijos įstaigose, nustatant aiškius korupcijai atsparios aplinkos kūrimo tikslus, siekiant aukščiausių patikimumo, sąžiningumo, skaidrumo standartų. Ministras tvirtina Lietuvos Respublikos švietimo, mokslo ir sporto ministerijos valstybės tarnautojų ir darbuotojų, dirbančių pagal sutartis, etikos ir (ar) elgesio kodeksą, kuriame nustatomi pagrindiniai profesinės veiklos bei tarnybinės etikos principai ir normos, skatinamas elgesys. Galimos korupcinio pobūdžio rizikos ir veiksmai, susidūrus su jomis, paaiškinami Pavyzdiniame veiksmų, patekus į situacijas, galinčias kelti korupcinio pobūdžio riziką, apraše (Korupcijos prevencijos politikos 5 priedas). Pavyzdinis veiksmų, patekus į situacijas, galinčias kelti korupcinio pobūdžio riziką, aprašas skirtas ne tik Ministerijoje, bet ir Ministerijos įstaigose, kurios neturi savo antikorupcinio elgesio kodekso ar taisyklių, dirbantiems asmenims.

45. Ministerijos įstaigose dirbančių darbuotojų pagrindiniai profesinės veiklos ir etikos principai, galimos korupcinio pobūdžio rizikos, darbuotojų veiksmai su jomis susidūrus nustatomi Ministerijos įstaigų vadovų tvirtinamuose Ministerijos įstaigų etikos ir elgesio kodeksuose arba kituose Ministerijos įstaigų vidaus teisės aktuose.

46. Dokumentai, reglamentuojantys Ministerijos ir Ministerijos įstaigų darbuotojų etikos bei elgesio normas ir principus, skelbiami jų interneto svetainės skyriuje „Korupcijos prevencija“.

47. Antikorupcinio sąmoningumo didinimas vykdomas kaip neatskiriama antikorupcinio darbuotojų švietimo dalis Ministerijoje ir Ministerijos įstaigose, siekiant puoselėti asmens teisių ir pareigų visuomenei, Lietuvos valstybei sampratą ir didinti sąmoningumą veikti skaidriai ir sąžiningai, netoleruoti korupcijos ar kito nesąžiningo elgesio, pranešti apie korupcinio pobūdžio teisės pažeidimus. Ministerija organizuoja metodinės pagalbos renginius, diskusijas, susijusias su korupcijai atsparios aplinkos kūrimu, Ministerijos įstaigų vadovams ir darbuotojams, atsakingiems už korupcijai atsparios aplinkos kūrimą.

**XII SKYRIUS**

**PRANEŠIMAS APIE KORUPCINIO POBŪDŽIO NUSIKALSTAMAS VEIKAS**

48. KPĮ 9 straipsnis įpareigoja Ministerijos ir Ministerijos įstaigų vadovus bei darbuotojus apie jiems žinomą korupcinio pobūdžio nusikalstamą veiką, išskyrus veiką, kurią galbūt padarė, daro ar rengiasi padaryti jų artimieji giminaičiai ar šeimos nariai (artimųjų giminaičių ir šeimos narių sąvokos suprantamos taip, kaip jos apibrėžtos Lietuvos Respublikos baudžiamojo proceso kodekso II skyriuje), privalo pranešti Lietuvos Respublikos prokuratūrai, Specialiųjų tyrimų tarnybai arba kitai ikiteisminio tyrimo įstaigai, jeigu jie gavo duomenų, leidžiančių pagrįstai manyti, kad buvo padaryta, daroma ši veika ar rengiamasi ją padaryti, ir jeigu teisės aktuose nėra nustatytų praneštinos informacijos atskleidimo ribojimų. Ministerijos ir Ministerijos įstaigų vadovai bei darbuotojai raginami būti neabejingi įgyvendinamai Korupcijos prevencijos politikai ir visais atvejais, kai sužino ar įtaria apie galimą padaryti ar padarytą korupcinio pobūdžio veiką, VIPIDĮ ar kituose teisės aktuose nustatytų elgesio principų pažeidimą, išreikšti savo susirūpinimą informuojant apie tai tiesioginį vadovą, už korupcijai atsparios aplinkos kūrimą atsakingo Ministerijos padalinio vadovą ar ministrą.

49. Ministerija užtikrina Ministerijos ar Ministerijos įstaigos darbuotojo, pareiškusio informaciją dėl Korupcijos prevencijos politikos pažeidimų, galimų korupcijos atvejų, viešųjų ir privačių interesų derinimo ar nustatytų elgesio taisyklių pažeidimų, konfidencialumą ir anonimiškumą (jam pageidaujant) įstatymų ir kitų teisės aktų nustatyta tvarka, imasi priemonių, kad pranešęs darbuotojas nepatirtų keršto, diskriminacijos, mobingo ar kitokio neigiamo poveikio.

50. Ministerijoje ir Ministerijos įstaigose įsteigiami vidiniai pranešimų apie pažeidimus kanalai, kuriuos administruoti ir užtikrinti pranešėjų asmens apsaugą Ministerijoje ir Ministerijos įstaigose paskiriami kompetentingi subjektai.

51. Pranešimai priimami, registruojami ir vertinami bei juos pateikusių asmenų apsauga užtikrinama vadovaujantis Lietuvos Respublikos pranešėjų apsaugos įstatymu, Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“ ir:

51.1. Ministerijoje – Informacijos vidiniu informacijos apie pažeidimus teikimo kanalu teikimo ir tvarkymo Lietuvos Respublikos švietimo, mokslo ir sporto ministerijoje tvarkos aprašo, patvirtinto Lietuvos Respublikos švietimo, mokslo ir sporto ministro 2020 m. lapkričio 17 d. įsakymu Nr. V-1774 „Dėl Informacijos vidiniu informacijos apie pažeidimus teikimo kanalu teikimo ir tvarkymo Lietuvos Respublikos švietimo, mokslo ir sporto ministerijoje tvarkos aprašo patvirtinimo“, nustatyta tvarka, kuri skelbiama Ministerijos interneto svetainės skyriuose „Korupcijos prevencija“ ir „Pranešėjų apsauga“;

51.2. Ministerijos įstaigose – Ministerijos įstaigų vadovų nustatyta tvarka, kuri skelbiama Ministerijos įstaigų interneto svetainės skyriuose „Korupcijos prevencija“ ir „Pranešėjų apsauga“.

52. Pranešti apie galimai neskaidrų Europos Sąjungos fondų lėšų administravimą galima Europos Sąjungos struktūrinių fondų svetainės www.esinvesticijos.lt skiltyje „Praneškite apie korupciją“.

**XIII SKYRIUS**

**VIEŠŲJŲ IR PRIVAČIŲ INTERESŲ DEKLARAVIMO KONTROLĖ BEI STEBĖSENA**

53. Vadovaudamiesi VIPIDĮ ir Vyriausiosios tarnybinės etikos komisijos (toliau – VTEK) 2021 m. lapkričio 24 d. sprendimu Nr. KS-332 „Dėl Rekomendacijų dėl Lietuvos Respublikos viešųjų ir privačių interesų derinimo įstatymo laikymosi kontrolės ir priežiūros patvirtinimo“, ministras ir Ministerijos įstaigų vadovai tvirtina pareigybių, kurias jų vadovaujamose įstaigose einantys asmenys privalo deklaruoti privačius interesus, sąrašus (toliau – deklaruojantieji darbuotojai) ir nustato vidaus tvarką, reglamentuojančią darbuotojų nusišalinimo ar nušalinimo dėl interesų konflikto procedūras, bei kitas darbuotojų privačių interesų konfliktų prevencijos priemones. Ministerijos ir Ministerijos įstaigų deklaruojančiųjų darbuotojų pareigybių sąrašai skelbiami atitinkamai Ministerijos ir Ministerijos įstaigų interneto svetainės skyriuje „Korupcijos prevencija“.

54. Ministerijoje dirbančių deklaruojančiųjų darbuotojų viešųjų ir privačių interesų deklaravimo ir derinimo stebėseną bei konsultavimą privačių interesų deklaravimo ir interesų konfliktų prevencijos klausimais ministro nustatyta tvarka vykdo už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijoje dirbančių deklaruojančiųjų asmenų viešųjų ir privačių interesų deklaravimo bei jų derinimo praktikos kontrolę ir stebėseną. Ministerijos įstaigų vadovų viešųjų ir privačių interesų deklaravimo ir derinimo stebėseną bei konsultavimą privačių interesų deklaravimo ir interesų konfliktų prevencijos klausimais ministro nustatyta tvarka vykdo už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijos įstaigų vadovų viešųjų ir privačių interesų deklaravimo bei jų derinimo praktikos kontrolę ir stebėseną.

55. Apie pareigą pateikti deklaraciją per 3 darbo dienas nuo jo priėmimo į pareigas dienos arba nuo deklaruojančiojo asmens statuso įgijimo dienos elektroniniu paštu Ministerijos deklaruojančiuosius darbuotojus informuoja už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijoje dirbančių deklaruojančiųjų darbuotojų viešųjų ir privačių interesų deklaravimo bei jų derinimo praktikos kontrolę ir stebėseną, Ministerijos įstaigų vadovus – už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijos įstaigų vadovų viešųjų ir privačių interesų deklaravimo bei jų derinimo praktikos kontrolę ir stebėseną.

56. Privačių interesų deklaracijos (toliau – deklaracija) teikiamos vadovaujantis VIPIDĮ nuostatomis. Ministerijos deklaruojantieji darbuotojai ir Ministerijos įstaigų vadovai atsako už deklaracijose pateikiamų duomenų teisingumą, informavimą apie interesų konfliktą sukeliančias aplinkybes ir nusišalinimą nuo dalyvavimo rengiant, svarstant ir priimant sprendimus, kurie sukelia ar gali sukelti interesų konfliktą. Ne vėliau kaip per 3 darbo dienas nuo deklaracijos pateikimo, patikslinimo ar papildymo dienos Ministerijos deklaruojantieji darbuotojai apie tai elektroniniu paštu turi informuoti už korupcijai atsparios aplinkos kūrimą Ministerijoje atsakingo padalinio darbuotoją, atsakingą už Ministerijoje dirbančių deklaruojančiųjų darbuotojų viešųjų ir privačių interesų deklaravimo bei jų derinimo praktikos kontrolę ir stebėseną, Ministerijos įstaigų vadovai – už korupcijai atsparios aplinkos kūrimą Ministerijoje atsakingo padalinio darbuotoją, atsakingą už Ministerijos įstaigų vadovų viešųjų ir privačių interesų deklaravimobei jų derinimo praktikos kontrolę ir stebėseną.

57. Informuodami apie deklaracijos pateikimą, patikslinimą ar papildymą, Ministerijos deklaruojantieji darbuotojai ir Ministerijos įstaigų vadovai Korupcijos prevencijos politikos 54 punkte nurodytiems viešųjų ir privačių interesų deklaravimo bei jų derinimo praktikos kontrolę ir stebėseną vykdantiems subjektams persiunčia deklaracijos internetinio adreso nuorodą (Privačių interesų registre https://pinreg.vtek.lt/app/ atlikę deklaracijos viešą paiešką). Informuodami apie deklaracijos patikslinamą ar papildymą, Ministerijoje deklaruojantieji darbuotojai ir Ministerijos įstaigų vadovai turi nurodyti, kuri deklaracijos dalis buvo patikslinta ar papildyta, ir informuoti, ar dėl patikslintų, papildytų deklaracijos duomenų (aplinkybių) atsirado arba gali atsirasti interesų konfliktas.

58. Už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijos deklaruojančiųjų darbuotojų viešųjų ir privačių interesų deklaravimo bei jų derinimo praktikos kontrolę ir stebėseną, ne vėliau kaip per 5 darbo dienas nuo informacijos apie interesų konfliktą sukeliančias ar galinčias sukelti aplinkybes gavimo arba nustatymo dienos parengia rašytinių rekomendacijų projektą, nuo kokių tarnybinių pareigų atlikimo (pavedimų vykdymo) Ministerijos deklaruojantieji darbuotojai privalo nusišalinti, o kai rekomendacijas pasirašo ministras (jeigu rekomendacijos teikiamos viceministrams, ministro patarėjams, padėjėjams, Ministerijos kancleriui) arba Ministerijos kancleris (jeigu rekomendacijos teikiamos Ministerijos kanclerio patarėjams, Ministerijos administracijos padalinių vadovams ar darbuotojams), ne vėliau kaip per 2 darbo dienas su jomis pasirašytinai per DVS supažindina atitinkamus Ministerijos deklaruojančiuosius darbuotojus ir elektroniniu paštu apie pateiktas rekomendacijas informuoja jų tiesioginius vadovus bei kitus asmenis, atsakingus už užduočių Ministerijos deklaruojantiesiems darbuotojams skyrimą ir jų įgyvendinimo kontrolę.

59. Už korupcijai atsparios aplinkos kūrimą Ministerijoje atsakingo padalinio darbuotojas, atsakingas už Ministerijos įstaigų vadovų viešųjų ir privačių interesų deklaravimo bei jų derinimo praktikos kontrolę ir stebėseną, ne vėliau kaip per 5 darbo dienas nuo informacijos apie interesų konfliktą sukeliančias ar galinčias sukelti aplinkybes gavimo arba nustatymo dienos parengia rašytinių rekomendacijų projektą, nuo kokių tarnybinių pareigų atlikimo (pavedimų vykdymo) Ministerijos įstaigų vadovai privalo nusišalinti, o kai rekomendacijas pasirašo ministras, ne vėliau kaip per 2 darbo dienas su jomis pasirašytinai per DVS supažindina atitinkamus Ministerijos įstaigų vadovus ir elektroniniu paštu apie pateiktas rekomendacijas informuoja asmenis, atsakingus už užduočių Ministerijos įstaigų vadovams skyrimą ir jų įgyvendinimo kontrolę.

60. Ministerijos deklaruojantiesiems darbuotojams ar Ministerijos įstaigų vadovams atliekant darbo funkcijas atsiradus interesų konfliktą sukeliančioms deklaracijoje nurodytoms ar nenurodytoms aplinkybėms, jie turi nedelsdami nusišalinti nuo sprendimo priėmimo ar dalyvavimo priimant sprendimą, informuoti apie tai tiesioginį savo vadovą ir ne vėliau kaip kitą darbo dieną pateikti rašytinį pranešimą apie nusišalinimą per DVS. Jeigu interesų konfliktas iškilo dalyvaujant komisijos, darbo grupės ar kitos kolegialios institucijos veikloje, apie nusišalinimą privalu žodžiu informuoti komisiją, darbo grupę ar kitą kolegialią instituciją ir nedelsiant, bet ne vėliau kaip kitą darbo dieną raštu pateikti rašytinį pranešimą apie nusišalinimą per DVS. Kol komisijoje ar darbo grupėje vyks Ministerijos deklaruojantiesiems darbuotojams ir Ministerijos įstaigų vadovams interesų konfliktą galinčio sukelti klausimo svarstymo procedūros, jie turi palikti patalpą, kurioje vyksta svarstymas, ir nedaryti įtakos kitų asmenų sprendimams svarstomu klausimu.

61. Ministerijos įstaigose VIPIDĮ laikymosi administravimas ir kontrolė, konsultavimas privačių interesų deklaravimo klausimais, interesų konfliktų prevencija vykdoma Ministerijos įstaigų vadovų nustatyta tvarka.

**XIV SKYRIUS**

**LOBISTŲ DARYTOS ĮTAKOS DEKLARAVIMAS**

62. Ministerijoje užtikrinami skaidrūs teisėkūros procesai. Siekiant veiklos viešumo ir skaidrumo, ministro, viceministrų, Ministerijos kanclerio darbotvarkė skelbiama viešai Ministerijos interneto svetainėje.

63. Jeigu lobistinę veiklą vykdantis asmuo kreipiasi į Ministeriją pateikdamas pasirašytą (taip pat elektroninėmis priemonėmis pasirašytą elektroniniu parašu) kreipimąsi dėl Ministerijos kompetencijai priskirtino teisės akto (ar jo pakeitimo) priėmimo arba nepriėmimo, prašymą ar siūlymą, Ministerijos darbuotojas, kuriam per DVS pavedama nagrinėti šį kreipimąsi, patikrina, ar kreipimasis atitinka lobistinės veiklos požymius:

63.1. pateiktas ne Ministerijos iniciatyva;

63.2. neapima tik LVĮ 7 straipsnyje nurodytų lobistine veikla nelaikomų veiklos sričių;

63.3. pateiktas asmens, kuris įtrauktas į VTEK lobistų sąrašą, publikuojamą VTEK tinklalapyje;

63.4. apima lobistui priskirtą teisės aktą (-us), teisės akto projektą (-us) ar administracinį (-ius) sprendimą (-us), publikuojamą (-us) lobisto anketoje VTEK tinklalapyje.

64. Jeigu lobisto kreipimasis atitinka visus Korupcijos prevencijos politikos 63 punkte nurodytus lobistinės veiklos požymius, jam sudaroma galimybė įgyvendinti LVĮ 4 straipsnyje nurodytas lobisto teises ir pareigas.

65. Ministras, viceministrai, Ministerijos kancleris VTEK deklaruoja jų atžvilgiu vykdytą lobistinę veiklą dėl kiekvieno teisės akto projekto ne vėliau kaip per 7 darbo dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu) elektroninėmis priemonėmis VTEK nustatyta tvarka Vyriausiosios tarnybinės etikos komisijos skaidrių teisėkūros procesų informacinėje sistemoje (toliau – SKAIDRIS).

66. Ministerijos darbuotojas, kuris pagal teisės aktų nustatyta tvarka jam suteiktas pareigines funkcijas dalyvauja rengiant, svarstant teisės aktų projektus ir juos priimant, apie jo atžvilgiu vykdytą lobistinę veiklą privalo deklaruoti dėl kiekvieno teisės akto projekto ne vėliau kaip per 7 darbo dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu), per DVS pateikdamas deklaraciją apie darbuotojo atžvilgiu vykdytą lobistinę veiklą (Korupcijos prevencijos politikos 4 priedas) ir nurodydamas:

66.1. jo atžvilgiu vykdytos lobistinės veiklos pradžios datą;

66.2. kreipimosi formą;

66.3. asmenį, kuris vykdė lobistinę veiklą;

66.4. teisės aktą (-us), dėl kurio (-ių) buvo kreiptasi;

66.5. informaciją, ar asmuo, kuris vykdė lobistinę veiklą, ir teisės aktas (-ai), kurio atžvilgiu

buvo vykdoma lobistinė veikla, užregistruoti VTEK interneto svetainėje skelbiamame lobistų sąraše;

66.6. savo vardą, pavardę, pareigas ir Ministerijos administracijos padalinį, kuriame dirba;

66.7. kitas reikšmingas pastabas.

67. Ministerijos darbuotojų per DVS pateiktos deklaracijos apie jų atžvilgiu vykdytą lobistinę veiklą registruojamos DVS tam skirtame dokumentų registre. Jei Ministerijos darbuotojui nėra žinoma visa Korupcijos prevencijos politikos 66 punkte nurodyta informacija, deklaracijoje jis turi nurodyti tik tą informaciją, kuri jam yra žinoma ir (arba) viešai skelbiama VTEK interneto svetainėje skelbiamame lobistų sąraše.

68. Už antikorupcinės aplinkos kūrimą atsakingo Ministerijos padalinio darbuotojai vykdo Ministerijos vadovų ir darbuotojų patirtos lobistinės veiklos deklaravimo stebėseną SKAIDRIS –stebi, ar Ministerijos vadovai ir darbuotojai, kurių atžvilgiu vykdytą lobistinę veiklą lobistai deklaravo teisės aktuose nustatyta tvarka, ne vėliau kaip per septynias dienas nuo lobistinės veiklos dėl konkretaus teisės akto projekto pradžios (žodinio ar rašytinio (taip pat ir elektroninėmis priemonėmis) teisės akto projekto nuostatų aptarimo su lobistu), deklaravo jų atžvilgiu vykdytą lobistinę veiklą pateikdami apie deklaraciją Korupcijos prevencijos politikos 65 ir 66 punktuose nustatyta tvarka.

**XV SKYRIUS**

**DOVANŲ, GAUTŲ PAGAL TARPTAUTINĮ PROTOKOLĄ AR TRADICIJAS, TAIP PAT REPREZENTACIJAI SKIRTŲ DOVANŲ PERDAVIMAS, VERTINIMAS, REGISTRAVIMAS, SAUGOJIMAS, NETEISĖTO ATLYGIO FAKTŲ REGISTRAVIMAS**

69. Dovanos, susijusios su tarnybine padėtimi ar tarnybinėmis pareigomis, kurias Ministerijos darbuotojas gauna pagal tarptautinį protokolą ar tradicijas, taip pat reprezentacijai skirtos dovanos, kurių vertė yra didesnė nei 150 eurų, turi būti vertinamos, registruojamos ir apskaitomos Lietuvos Respublikos švietimo, mokslo ir sporto ministerijos dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašo, patvirtinto Lietuvos Respublikos švietimo, mokslo ir sporto ministro 2020 m. rugsėjo 18 d. įsakymu Nr. V-1402 „Dėl Lietuvos Respublikos švietimo, mokslo ir sporto ministerijos dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašo ir Veiksmų Lietuvos Respublikos švietimo, mokslo ir sporto ministerijoje gavus neteisėtą atlygį tvarkos aprašo patvirtinimo“, nustatyta tvarka.

70. Ministerijos darbuotojų veiksmus, kai jiems siūlomas, žadamas duoti, duodamas neteisėtas atlygis, atitinkantis kyšio požymius, nurodytus Lietuvos Respublikos baudžiamojo kodekso 230 straipsnio 4 dalyje, arba kai provokuojama jį priimti, reglamentuoja Veiksmų Lietuvos Respublikos švietimo, mokslo ir sporto ministerijoje gavus neteisėtą atlygį tvarkos aprašas, patvirtintas Lietuvos Respublikos švietimo, mokslo ir sporto ministro 2020 m. rugsėjo 18 d. įsakymu Nr. V-1402 „Dėl Lietuvos Respublikos švietimo, mokslo ir sporto ministerijos dovanų, gautų pagal tarptautinį protokolą ar tradicijas, taip pat reprezentacijai skirtų dovanų perdavimo, vertinimo, registravimo, saugojimo ir eksponavimo tvarkos aprašo ir Veiksmų Lietuvos Respublikos švietimo, mokslo ir sporto ministerijoje gavus neteisėtą atlygį tvarkos aprašo patvirtinimo“.

71. Ministerijos įstaigų dovanų politiką nustato Ministerijos įstaigų vadovai.

**XVI SKYRIUS**

**VISUOMENĖS INFORMAVIMAS**

72. Siekdamos veiklos skaidrumo ir viešumo, Ministerija ir Ministerijos įstaigos apie savo veiklą visuomenę informuoja savo interneto svetainėse skelbdamos informaciją, nustatytą Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms apraše, patvirtintame Lietuvos Respublikos Vyriausybės 2003 m. balandžio 18 d. nutarimu Nr. 480 „Dėl Bendrųjų reikalavimų valstybės ir savivaldybių institucijų ir įstaigų interneto svetainėms ir mobiliosioms programoms aprašo patvirtinimo“.

73. Ministerijos ir Ministerijos įstaigų interneto svetainėse skyriuje „Korupcijos prevencija“ skelbiama (arba pateikiamos nuorodos į informacijos paskelbimo šaltinius) informacija apie: įstaigos korupcijos prevencijos veiksmų planą ir jo vykdymą, kitų įstaigai priskirtų korupcijos prevencijos programų priemonių ar veiksmų vykdymą; išvadą dėl korupcijos pasireiškimo tikimybės nustatymo ir numatytus bei atliktus veiksmus dėl nustatytų korupcijos rizikos veiksnių pašalinimo ar mažinimo ir pasiektus rezultatus; korupcijos rizikos analizėje nurodytų pasiūlymų įgyvendinimą, atliktus veiksmus ir pasiektus rezultatus; teisės aktų projektų antikorupcinį vertinimą (išskyrus įstaigas, kurios nerengia įstatymų ir kitų norminių teisės aktų projektų); pareigybes, į kurias pretenduojant turi būti surinkta informacija apie asmenį, vadovaujantis KPĮ nuostatomis; korupcijos rizikos valdymo tobulinimo veiksmus; nustatyto atsparumo korupcijai lygio rezultatą; subjektą, atsakingą už korupcijos prevenciją įstaigoje. Gali būti skelbiama ir kita aktuali informacija apie korupciją ir jos prevenciją.

74. Ministerijos ir Ministerijos įstaigų interneto svetainėse skyriuje „Pranešėjų apsauga“ skelbiama, kaip Ministerijoje ar Ministerijos įstaigoje turėtų būti teikiama informacija apie pažeidimus, atitinkančius Lietuvos Respublikos pranešėjų apsaugos įstatyme nustatytus požymius: nurodoma, kokie asmenys gali teikti informaciją apie pažeidimus; nurodoma, kokia forma gali būti teikiama informacija apie pažeidimus (pateikiama nuoroda į Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo, patvirtinto Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“, priedo Pranešimo apie pažeidimą formą, ir informuojama, kad, teikiant informaciją apie pažeidimus laisva forma, privaloma nurodyti, kad ši informacija teikiama vadovaujantis Pranešėjų apsaugos įstatymu); nurodoma, kokiais būdais gali būti teikiama informacija apie pažeidimus (nurodomi įstaigos sukurtame vidiniame informacijos apie pažeidimus teikimo kanale numatyti būdai arba kiti būdai, jei, laikantis Vidinių informacijos apie pažeidimus teikimo kanalų įdiegimo ir jų funkcionavimo užtikrinimo tvarkos aprašo, patvirtinto Lietuvos Respublikos Vyriausybės 2018 m. lapkričio 14 d. nutarimu Nr. 1133 „Dėl Lietuvos Respublikos pranešėjų apsaugos įstatymo įgyvendinimo“, nuostatų, šis kanalas įstaigoje nėra sukurtas); nurodomos asmenų, teikiančių informaciją apie pažeidimus, teisės ir garantijos; pateikiamos nuorodos į aktualią Pranešėjų apsaugos įstatymo ir jo įgyvendinamųjų teisės aktų redakciją.

**XVII SKYRIUS**

**BAIGIAMOSIOS NUOSTATOS**

75. Už Korupcijos prevencijos politikos parengimą, peržiūrą, atnaujinimą, vykdymo priežiūrą atsako už korupcijai atsparios aplinkos kūrimą Ministerijoje atsakingas padalinys.

76. Korupcijos prevencijos politiką tvirtina ministras. Pasiūlymus dėl Korupcijos prevencijos politikos tobulinimo ministrui ar Ministerijos padaliniui, atsakingam už korupcijai atsparios aplinkos kūrimą, gali teikti visi Ministerijos ir Ministerijos įstaigų darbuotojai. Korupcijos prevencijos politika keičiama ar papildoma ministro sprendimu.

77. Už Korupcijos prevencijos politikos nuostatų pažeidimą gali būti taikoma atsakomybė Lietuvos Respublikos teisės aktų nustatyta tvarka.

\_\_\_\_\_\_\_\_\_\_\_\_\_\_\_\_\_

Lietuvos Respublikos švietimo, mokslo ir sporto ministerijos

ir jos valdymo sričiai priskirtų įstaigų korupcijos prevencijos politikos

1 priedas

**(Veiklos srities vertinimo aprašymo forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Veiklos sritis, kurios analizė ir vertinimas atlikti einamaisiais metais)

VEIKLOS SRITIES VERTINIMO APRAŠYMAS

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Subjektai, atlikę veiklos srities analizę ir vertinimą)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Analizuotas laikotarpis)

1. VEIKLOS SRITIES ESAMOS SITUACIJOS VERTINIMAS

(Aprašomi analizės ir vertinimo metu taikyti esamos situacijos vertinimo metodai, veiksmai ir vertinimo kriterijai)

2. VEIKLOS SRITIES VERTINIMO METU NUSTATYTI KORUPCIJOS RIZIKOS VEIKSNIAI

(Aprašomos sąlygos, įvykiai ir aplinkybės, susijusios su Korupcijos prevencijos įstatymo 6 straipsnio 3 dalyje įtvirtintais kriterijais, galinčios sudaryti prielaidas korupcijai)

3. PRIEŽASTYS, DIDINANČIOS KORUPCIJOS PASIREIŠKIMO RIZIKOS LYGĮ

(Išsamiai paaiškinamos priežastys, kurios pagrindžia atsiradusius skirtumus tarp esamos situacijos ir tos situacijos, kuri turėtų būti pagal vertinimo kriterijus, įvertinama jų įtaka korupcijos pasireiškimo lygiui)

4. PASIŪLYMAI DĖL KORUPCIJOS RIZIKOS VEIKSNIŲ NEIGIAMOS ĮTAKOS PANAIKINIMO AR SUMAŽINIMO

(Pagal įstaigų veiklos sričių einamųjų metų analizės ir vertinimo rezultatus pateikiami pasiūlymai dėl korupcijos prevencijos priemonių, kurias tikslinga įgyvendinti)

|  |  |  |  |
| --- | --- | --- | --- |
| Priemonės | Įvykdymo laikas | Laukiami rezultatai | Vertinimo kriterijai |
|  |  |  |  |

|  |  |  |
| --- | --- | --- |
| Vertinimą atlikusio subjekto pareigos | (Parašas) | (Vardas ir pavardė) |

\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos švietimo, mokslo ir sporto ministerijos

ir jos valdymo sričiai priskirtų įstaigų korupcijos prevencijos politikos

2 priedas

**(Išvados dėl korupcijos pasireiškimo tikimybės vertintoje veiklos srityje forma)**

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Veiklos sritis, kurios analizė ir vertinimas atlikti einamaisiais metais)

VEIKLOS SRITIES VERTINIMO APRAŠYMAS

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Subjektai, atlikę veiklos srities analizę ir vertinimą)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(Analizuotas laikotarpis)

1. VEIKLOS SRITIES ESAMOS SITUACIJOS VERTINIMAS

(Aprašomi analizės ir vertinimo metu taikyti esamos situacijos vertinimo metodai, veiksmai ir vertinimo kriterijai)

2. VEIKLOS SRITIES VERTINIMO METU NUSTATYTI KORUPCIJOS RIZIKOS VEIKSNIAI

(Aprašomos sąlygos, įvykiai ir aplinkybės, susijusios su Korupcijos prevencijos įstatymo 6 straipsnio 3 dalyje įtvirtintais kriterijais, galinčios sudaryti prielaidas korupcijai)

3. PRIEŽASTYS, DIDINANČIOS KORUPCIJOS PASIREIŠKIMO RIZIKOS LYGĮ

(Išsamiai paaiškinamos priežastys, kurios pagrindžia atsiradusius skirtumus tarp esamos situacijos ir tos situacijos, kuri turėtų būti pagal vertinimo kriterijus, įvertinama jų įtaka korupcijos pasireiškimo lygiui)

4. PASIŪLYMAI DĖL KORUPCIJOS RIZIKOS VEIKSNIŲ NEIGIAMOS ĮTAKOS PANAIKINIMO AR SUMAŽINIMO

(Pagal įstaigų veiklos sričių einamųjų metų analizės ir vertinimo rezultatus pateikiami pasiūlymai dėl korupcijos prevencijos priemonių, kurias tikslinga įgyvendinti)

|  |  |  |  |
| --- | --- | --- | --- |
| Priemonės | Įvykdymo laikas | Laukiami rezultatai | Vertinimo kriterijai |
|  |  |  |  |

Įstaigos vadovas (Parašas) Vardas, pavardė

|  |  |
| --- | --- |
|  | \_\_\_\_\_\_\_\_\_\_\_\_\_\_\_\_\_\_\_\_\_ |

Lietuvos Respublikos švietimo, mokslo ir sporto ministerijos

ir jos valdymo sričiai priskirtų įstaigų korupcijos prevencijos politikos

3 priedas

**INFORMACIJA APIE LIETUVOS RESPUBLIKOS ŠVIETIMO, MOKSLO IR SPORTO MINISTERIJOS 2020–2023 METŲ KORUPCIJOS PREVENCIJOS PROGRAMOS PRIEMONIŲ ĮGYVENDINIMĄ**

|  |  |  |  |  |
| --- | --- | --- | --- | --- |
| Priemonės numeris priemonių plane\* | Priemonės pavadinimas | Informacija apie priemonės įgyvendinimą (atliktos veiklos, veiksmai, problemos, siūlomi jų sprendimo būdai) | Pasiektas rezultatas  (kiek atliktos veiklos prisidėjo prie atitinkamo tikslo ir uždavinio įgyvendinimo) | Panaudoti asignavimai |
|  |  |  |  |  |

\* Lietuvos Respublikos švietimo, mokslo ir sporto ministerijos 2020–2023 metų korupcijos prevencijos programos įgyvendinimo priemonių planas, patvirtintas Lietuvos Respublikos švietimo, mokslo ir sporto ministro 2020 m. gegužės 28 d. įsakymu Nr. V-802 „Dėl Lietuvos Respublikos švietimo, mokslo ir sporto ministerijos 2020–2023 metų korupcijos prevencijos programos patvirtinimo“.

\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos švietimo, mokslo ir sporto ministerijos

ir jos valdymo sričiai priskirtų įstaigų korupcijos prevencijos politikos

4 priedas

**LIETUVOS RESPUBLIKOS ŠVIETIMO, MOKSLO IR SPORTO MINISTERIJOS**

**DARBUOTOJO, KURIO ATŽVILGIU VYKDYTA LOBISTINĖ VEIKLA,**

**DEKLARACIJOS FORMA**

|  |  |  |
| --- | --- | --- |
| 1. | Deklaracijos pateikimo data |  |
| 2. | Lobistinės veiklos pradžios data |  |
| 3. | Darbuotojo, kurio atžvilgiu vykdyta lobistinė veikla, pareigos, vardas, pavardė, el. pašto adresas |  |
| 4. | Teisės akto ar teisės akto projekto, dėl kurio vykdyta lobistinė veikla, pavadinimas |  |
| 5. | Ar pateiktas konkretus teisės akto projektas (*Taip* / *Ne*) |  |
| 6. | Ar siūlyta inicijuoti teisės akto projekto svarstymą (*Taip* / *Ne*) |  |
| 7. | Lobisto vardas, pavardė ar pavadinimas, jeigu lobistinę veiklą vykdė juridinis asmuo |  |
| 8. | Lobisto (juridinio asmens) atstovas |  |
| 9. | Lobisto el. pašto adresas |  |
| 10. | Lobistinės veiklos užsakovas |  |
| 11. | Lobistinės veiklos naudos gavėjas |  |

Darbuotojo vardas, pavardė Parašas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Lietuvos Respublikos švietimo, mokslo ir sporto ministerijos ir jos valdymo sričiai priskirtų įstaigų korupcijos prevencijos politikos

5 priedas

**PAVYZDINIS VEIKSMŲ, PATEKUS Į SITUACIJAS, GALINČIAS KELTI KORUPCINIO POBŪDŽIO RIZIKĄ, APRAŠAS**

1. Pavyzdiniame veiksmų, patekus į situacijas, galinčias kelti korupcinio pobūdžio riziką, apraše (toliau – Aprašas) Lietuvos Respublikos švietimo, mokslo ir sporto ministerijos (toliau – Ministerijos) ir įstaigų, kuriose Ministerija įgyvendina savininko ar dalininko teises ir pareigas (toliau – Ministerijos įstaigos), kurios neturi savo antikorupcinio elgesio kodekso ar antikorupcinio elgesio taisyklių, vadovams ir darbuotojams (toliau – Ministerijoje ir Ministerijos įstaigose dirbantys asmenys) paaiškinama, kokių veiksmų reikėtų imtis, jeigu vykdydami jiems priskirtas funkcijas patektų į situacijas, galinčias turėti korupcinio pobūdžio riziką.

2. Siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

2.1. žinoti, kad vadovaujantis Korupcijos prevencijos įstatymo 9 straipsniu, jis privalo apie korupcinio pobūdžio nusikalstamą veiką pranešti teisėsaugos įstaigai, jeigu gavo duomenų, leidžiančių pagrįstai manyti, kad buvo padaryta ar daroma ši veika arba rengiamasi ją padaryti (išskyrus korupcinio pobūdžio nusikalstamą veiką, kurią galbūt padarė, daro ar rengiasi padaryti jo artimieji giminaičiai ar šeimos nariai);

2.2. suprasti, kad net ir niekuo iš pirmo žvilgsnio neįpareigojantis pasiūlymas (pavyzdžiui, kvietimas į organizuojamą laisvalaikio renginį arba pietų) gali būti tik pretekstas užmegzti neformalų ryšį, siekiant gauti riboto prieinamumo tarnybinę informaciją, įgyti Ministerijoje ar Ministerijos įstaigoje dirbančio asmens palankumą ar jį paveikti, kad priimdamas sprendimus jis būtų palankus jį į renginį pakvietusiam fiziniam ar juridiniam asmeniui arba nepalankus to asmens konkurentams, surinkti apie Ministerijoje ar Ministerijos įstaigoje dirbantį asmenį galinčią kompromituoti informaciją, kad vėliau būtų galima jį priversti (pavyzdžiui, grasinant paviešinti kompromituojančią informaciją) atlikti reikalingus veiksmus ar priimti naudingus sprendimus;

2.3. suprasti, kad, priėmęs bet kokį neteisėtą atlygį (pinigus, materialias dovanas, nemokamas paslaugas, nuolaidas ir kt.) gali sulaukti jau nebe prašymo už atlygį atlikti arba susilaikyti nuo tam tikrų veiksmų, susijusių su vykdomomis tarnybinėmis funkcijomis, bet reikalavimo, grasinant panaudoti prieš Ministerijoje ar Ministerijos įstaigoje dirbantį asmenį turimą kompromituojančią informaciją.

3. Korupcinio pobūdžio rizikos turi būti vengiama dalyvaujant viešųjų pirkimų procedūrose. Korupcinio pobūdžio rizika gali atsirasti, jeigu Ministerijoje ar Ministerijos įstaigoje dirbančio asmens vykdomos funkcijos susijusios su viešųjų pirkimų procedūromis ir jis iš viešųjų pirkimų dalyvio atstovo ar per su viešųjų pirkimų dalyviu susijusius kitus asmenis (pavyzdžiui, draugus ir kt.) gautų pasiūlymą už tam tikrų veiksmų atlikimą ar neatlikimą gauti naudos sau arba sau artimiems asmenims: gauti piniginį atlygį; nemokamai arba su nuolaida pasinaudoti tam tikromis paslaugomis; gauti kompensaciją už patirtas arba planuojamas patirti išlaidas; ateityje įsidarbinti viešuosiuose pirkimuose dalyvavusiame juridiniame asmenyje arba su juo susijusiuose juridiniuose asmenyse ir kt. Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

3.1. paaiškinti pasiūlymą pateikusiam asmeniui, kad tokio pasiūlymo negali priimti, nes tai nesuderinama su Ministerijoje ar Ministerijos įstaigoje nustatytais elgesio standartais;

3.2. įspėti tokį neteisėtą pasiūlymą pateikusį asmenį, kad toks jo elgesys gali būti palaikytas korupcinio pobūdžio nusikalstama veika, dėl kurios jam gali kilti neigiamos pasekmės;

3.3. pareikalauti nedelsiant nutraukti tokius veiksmus;

3.4. jeigu asmuo savo veiksmų nenutraukė, paaiškinti, kad apie tokį elgesį privalės informuoti Ministerijoje ar Ministerijos įstaigoje už korupcijai atsparios aplinkos kūrimą atsakingą asmenį (ar padalinį) ir (ar) teisėsaugos įstaigą;

3.5. apie atvejį nedelsdamas informuoti Ministerijoje (jeigu dirba Ministerijoje) ar Ministerijos įstaigoje (jeigu dirba Ministerijos įstaigoje) už korupcijai atsparios aplinkos kūrimą atsakingą asmenį ir savo tiesioginį vadovą (netgi tuo atveju, kai asmuo savo neteisėtus veiksmus nutraukė).

4. Korupcinio pobūdžio rizikos turi būti vengiama tiesiogiai aptarnaujant asmenis darbo vietoje. Korupcinio pobūdžio rizika gali atsirasti, jeigu Ministerijoje ar Ministerijos įstaigoje tiesiogiai aptarnaujant asmenį darbo vietoje už veiklą, susijusią su atliekamomis darbo funkcijomis, kartu su asmens pateiktais dokumentais būtų palikti arba perduoti pinigai ar kitokios materialinės vertybės (materialinės dovanos, paslaugos, išskirtinės lengvatos, nuolaidos ir kt.) arba būtų siūloma juos paimti. Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

4.1. elgtis profesionaliai, vengti elgesio ir frazių, kurios gali sudaryti įspūdį, kad prašoma duoti kyšį (pavyzdžiui, ,,Pažiūrėsime...“, ,,Nežinau, bus sunku...“, ,,Jūsų atvejis sudėtingas...“ ir kt.);

4.2. už veiklą, susijusią su atliekamomis darbo funkcijomis, neimti jokio neteisėto atlygio (pinigų ar kitokių materialinių vertybių);

4.3. paaiškinti, kad jam turi būti teikiami tik su svarstomu klausimu tiesiogiai susiję dokumentai;

4.4. imtis veiksmų, nurodytų Aprašo 3.1–3.5 papunkčiuose;

4.5. nedelsdamas imtis veiksmų, kad pinigai ar kitos materialinės vertybės būtų grąžintos juos palikusiam asmeniui, o jeigu jų dėl objektyvių aplinkybių nėra galimybės grąžinti (neįmanoma identifikuoti, kas juos paliko, asmuo atsisako juos priimti, motyvuodamas, kad jis nėra jų savininkas ar nurodydamas kitas priežastis, ir kt.), apie tai turi nedelsdamas informuoti Ministerijoje (jeigu dirba Ministerijoje) ar Ministerijos įstaigoje (jeigu dirba Ministerijos įstaigoje) už korupcijai atsparios aplinkos kūrimą atsakingą asmenį (ar padalinį), kad paminėtose įstaigose nustatyta tvarka pinigų ar kitų materialinių vertybių faktas būtų užfiksuotas ir priimtas sprendimas dėl jų perdavimo labdaros reikmėms, sunaikinimo ir kt.).

5. Korupcinio pobūdžio rizikos turi būti vengiama dalyvaujant sprendimų priėmimo procese arba turint galimybę daryti įtaką priimant sprendimus. Korupcinio pobūdžio rizika gali atsirasti, jeigu Ministerijoje ar Ministerijos įstaigoje dirbančio asmens vykdomos funkcijos susijusios su sprendimų priėmimu arba jis turi galimybę daryti įtaką priimant sprendimus, arba tretieji asmenys įsivaizduoja, kad jis gali daryti įtaką priimant sprendimus, todėl Ministerijoje ar Ministerijos įstaigoje dirbančiam asmeniui tiesiogiai konkretaus sprendimo priėmimu suinteresuotas asmuo pats ar per tarpininkus pateikia pasiūlymą arba užuominą dėl galimybės gauti piniginį atlygį ar kažkokią kitą tiesioginę ar netiesioginę naudą už tam tikrų veiksmų atlikimą ar neatlikimą (pavyzdžiui, piktnaudžiaujant turimomis teisėmis ar įgaliojimais arba juos viršijant, imtis veiksmų, kad būtų pagreitintas ar sulėtintas konkretaus sprendimo priėmimas, priimti pageidaujamą sprendimą, paveikti kitus asmenis, dalyvaujančius priimant konkretų sprendimą, ir kt.). Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

5.1. elgtis profesionaliai, vengti elgesio ir frazių, kurios gali sudaryti įspūdį, kad už priimamą sprendimą yra prašoma ar tikimasi neteisėto atlygio;

5.2. už veiklą, susijusią su atliekamomis darbo funkcijomis ir sprendimų priėmimu, neimti jokio neteisėto atlygio (pinigų ar kitokių materialinių vertybių);

5.3. imtis veiksmų, nurodytų Aprašo 3.1–3.5 papunkčiuose.

6. Korupcinio pobūdžio rizikos turi būti vengiama, jei norima atsidėkoti už priimtą sprendimą. Korupcinio pobūdžio rizika gali atsirasti, jeigu Ministerijoje ar Ministerijos įstaigoje dirbantis asmuo, vykdydamas tarnybines funkcijas, dalyvavo priimant sprendimą arba priėmė sprendimą ir po sprendimo priėmimo asmuo, kurio atžvilgiu buvo priimtas sprendimas, atsidėkodamas nori tiesiogiai ar per tarpininkus įteikti pinigų ar kitokių materialinių vertybių. Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

6.1. elgtis profesionaliai, vengti elgesio ir frazių, kurios gali sudaryti įspūdį, jog už priimtą sprendimą laukiama atlygio (pavyzdžiui, ,,Turėjau skirti daug savo laiko ir pastangų...“, ,,Jūsų atvejis buvo labai sudėtingas...“ ir kt.);

6.2. atsisakyti bet kokių dovanų, kurios, nors ir neatitinka kyšio požymių, tačiau nelaikytinos dovanomis, gautomis pagal tarptautinį protokolą ar tradicijas, taip pat nelaikytinos reprezentacijai skirtomis dovanomis su valstybės, įstaigos ir kitokia simbolika arba paslaugomis, kai yra naudojamasi tarnybiniais tikslais;

6.3. už priimtą sprendimą atsidėkoti norinčiam asmeniui paaiškinti, kad neteisėto atlygio priėmimas gali būti vertinamas kaip Lietuvos Respublikos viešųjų ir privačių interesų derinimo įstatymo ir (ar) etikos taisyklių pažeidimas, paraginti neteikti ar atsiimti siūlomus daiktus;

6.4. imtis veiksmų, nurodytų Aprašo 3.1–3.5 papunkčiuose.

7. Korupcinio pobūdžio rizikos turi būti vengiama atliekant kontrolės ar vertinimo procedūras. Korupcinio pobūdžio rizika gali atsirasti, jeigu Ministerijoje ar Ministerijos įstaigoje dirbantis asmuo, vykdydamas tarnybines funkcijas, atlieka kontrolės arba vertinimo procedūras arba dalyvauja jas atliekant ir gauna bendradarbio (kuriam yra tiesiogiai pavaldus arba kuriam nėra tiesiogiai pavaldus) prašymą priimti nacionalinių arba įstaigos vidaus teisės aktų neatitinkančius sprendimus dėl konkretaus asmens ar ūkio subjekto (pavyzdžiui, neįtraukti į tikrinamų ūkio subjektų sąrašą konkretaus subjekto, kai jis pagal patvirtintus rizikingumo kriterijus privalo būti įtrauktas; atliekant kontrolės procedūras, nefiksuoti neatitikimų ar pažeidimų; surašyti palankią vertinimo išvadą, neatsižvelgiant į tai, kad vertinamas subjektas neatitinka nustatytų kriterijų, ir kt.). Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

7.1. elgtis profesionaliai, vengti elgesio ir frazių, kurios gali sudaryti įspūdį, kad už atlygį galėtų patenkinti bendradarbio prašymą dėl konkretaus fizinio ar juridinio asmens priimti nacionalinių arba įstaigos vidaus teisės aktų neatitinkančius sprendimus;

7.2. už veiklą, susijusią su atliekamomis kontrolės ar vertinimo funkcijomis, neimti jokio neteisėto atlygio (pinigų ar kitokių materialinių vertybių);

7.3. imtis veiksmų, nurodytų Aprašo 3.1–3.5 papunkčiuose.

8. Korupcinio pobūdžio rizikos turi būti vengiama atliekant tarnybines funkcijas, susijusias su teisės aktų projektų rengimo procesu.Korupcinio pobūdžio rizika gali atsirasti, jeigu Ministerijoje ar Ministerijos įstaigoje dirbančio asmens tarnybinės funkcijos susijusios su dalyvavimu rengiant, svarstant teisės aktų projektus ir (ar) juos priimant ir jam neteisėtais būdais siekiama daryti lobistinę įtaką (siūloma inicijuoti konkrečių teisės akto nuostatų pakeitimą, pažadant už tai piniginį atlygį arba kitas naudas; siūloma jau rengiamo teisės akto projekto pakeitimą redaguoti, keisti ar siūlyti keisti pagal neoficialiai lobisto siūlomą redakciją ir kt.) arba neoficialiai prašoma pateikti tarnybiniam naudojimui skirtą informaciją, dokumentus, rengiamo teisės akto projektą iki jo viešo paskelbimo visuomenei. Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

8.1. elgtis profesionaliai, vengti elgesio ir frazių, kurios gali sudaryti įspūdį, kad už atlygį jis galėtų patenkinti neteisėtą lobisto prašymą;

8.2. iš lobistų nepriimti dovanų ar kitokio atlygio;

8.3. įspėti minėtą asmenį, kad toks jo elgesys gali būti palaikytas Lietuvos Respublikos lobistinės veiklos įstatymo nuostatų pažeidimu ir (ar) korupcinio pobūdžio nusikalstama veika, dėl kurios jam gali kilti neigiamų pasekmių;

8.4. imtis veiksmų, nurodytų Aprašo 3.1–3.5 papunkčiuose.

9. Korupcinio pobūdžio rizikos turi būti vengiama patekus į interesų konflikto situaciją. Korupcinio pobūdžio rizika ar interesų konfliktas gali atsirasti, jeigu Ministerijoje ar Ministerijos įstaigoje dirbantis asmuo, atlikdamas tarnybines funkcijas ar pavedimus, privalo priimti (ar dalyvauti priimant) sprendimą, kuris yra susijęs su: jo ar jam artimų asmenų darbu kitose įmonėse, įstaigose ir organizacijose, individualia veikla, autorinėmis sutartimis; jo ar jam artimų asmenų turimomis bendrovių ir įmonių akcijomis (dalimis, pajais); jo ar jam artimų asmenų naryste, ryšiais ir pareigomis įmonėse, įstaigose ir organizacijose ar fonduose; jo ar jam artimų asmenų finansiniais ar moraliniais įsipareigojimais kitiems asmenims, kitais civiliniais santykiais; jo ar jam artimų asmenų iš kitų asmenų gautomis ar jiems suteiktomis dovanomis ir paslaugomis (išskyrus pagal tarptautinį protokolą ar tradicijas gautas dovanas bei reprezentacijai skirtas dovanas, teisėtai gautas vykdant savo pareigybės funkcijas); jo ar jam artimų asmenų priešiškumu, ginču ar konkurencija kitų asmenų ar grupių atžvilgiu; jo artimų asmenų darbu Ministerijoje ar Ministerijos įstaigoje; jo ketinimu, susijusiu su naujo darbo paieškomis, derybomis su būsimu darbdaviu; kitais atvejais, kai priima ar dalyvauja priimant sprendimą, susijusį su jo ar jam artimų asmenų privačiu interesu. Esant minėtoms aplinkybėms, siekdamas išvengti korupcinio pobūdžio rizikos, Ministerijoje ar Ministerijos įstaigoje dirbantis asmuo turi:

9.1. priėmus jį į pareigas, kurias einantys asmenys privalo deklaruoti privačius interesus, arba įgijęs deklaruojančiojo asmens statusą, pateikti privačių interesų deklaraciją (ne vėliau kaip per 30 kalendorinių dienų nuo minėto statuso įgijimo dienos), o tuo atveju, jeigu pateiktoje deklaracijoje nurodyti duomenys apie deklaruojančio asmens ir (ar) jo artimų asmenų privačius interesus pasikeitė, ją papildyti ar patikslinti (per 30 kalendorinių dienų nuo duomenų pasikeitimo dienos);

9.2. kreiptis į viešųjų ir privačių interesų deklaravimo bei jų derinimo praktikos kontrolę ir stebėseną Ministerijoje ar Ministerijos įstaigoje vykdantį asmenį, prašydamas pateikti išankstines rašytines rekomendacijas, nuo kokių tarnybinių pareigų atlikimo privalo nusišalinti, jeigu pagal deklaracijoje pateiktus duomenis yra interesų konflikto galimybė;

9.3. atliekant darbo funkcijas atsiradus interesų konfliktą sukeliančioms deklaracijoje nurodytoms ar nenurodytoms aplinkybėms, nedelsdamas nusišalinti nuo sprendimų priėmimo ar dalyvavimo juos priimant, informuoti apie tai tiesioginį savo vadovą ir ne vėliau kaip kitą darbo dieną pateikti rašytinį pranešimą apie nusišalinimą; jeigu interesų konfliktas iškilo dalyvaujant komisijos, darbo grupės ar kitos kolegialios institucijos veikloje, apie nusišalinimą žodžiu informuoti komisiją, darbo grupę ar kitą kolegialią instituciją ir nedelsdamas, bet ne vėliau kaip kitą darbo dieną raštu pateikti rašytinį pranešimą apie nusišalinimą, kol komisijoje ar darbo grupėje vyks interesų konfliktą galinčio sukelti klausimo svarstymo procedūros, palikti patalpą, kurioje vyksta svarstymas, ir nedaryti įtakos kitų asmenų sprendimams svarstomu klausimu.

\_\_\_\_\_\_\_\_\_\_\_\_\_\_\_\_\_\_\_\_